text:
ETUKULWA 2
Oto dulu ngoo shili ‘okweehena popepi naKalunga’?
1, 2. (a) Oshike osho ovanhu vahapu tashi dulika va kale ve wete itashi shiiva, ndele Ombibeli otai tu shilipaleke kombinga yashike? (b) Abraham okwa li e na ekwatafano lopofingo nalyelye, nomolwashike?
OTO ka kala u udite ngahelipi ngeenge Omushiti weulu nedu okwa popi ta ulike kwoove ta ti: “Ou okaume kange”? Ovanhu vahapu otashi dulika va kale ve wete oshinima osho itashi shiiva. Otashi dulika va kale tava tomhafana tava ti, ongahelipi omunhu wongaho ta dulu okupanga oukaume naJehova Kalunga? Ashike, Ombibeli oye tu shilipaleka kutya ohatu dulu okweehena popepi naKalunga.
2 Tatekulululwa Abraham okwa li a ehena popepi naKalunga. Jehova okwa li a popya kutya Abraham ‘okaume kaye.’ (Jesaja 41:8) Doshili, Jehova okwa li a tala ko Abraham e li kaume kaye. Abraham okwa li e na ekwatafano lopofingo naJehova la tya ngaho, molwaashi okwa li a “itavela” muye. (Jakob 2:23) Kunena, Jehova oha kala yo a “hokwa” ovo have mu longele tave linyengifwa kohole. (Deuteronomion 10:15) Eendjovo daye otadi tu ladipike tadi ti: ‘Eheneni popepi naKalunga, opo nee Ye ta ehene kunye.’ (Jakob 4:8, yelekanifa NW.) Eendjovo odo otadi tu shivi tu ninge sha notadi tu udanekele sha yo.
3. Jehova ote tu shivi tu ninge shike, nokwe tu udanekela yo shike?
3 Jehova ote tu shivi tu ehene popepi naye. Okwa hala tu pange oukaume naye, nokwe lilongekida oku tu tambula ko tu li ookaume kaye. Okwa udaneka kutya ngeenge otwa katuka eenghatu tu ehene popepi naye, naye ota ka ehena yo popepi nafye. Onghee hano, ohatu dulu okuhafela ‘eendafano nOmwene,’ neendafano la tya ngaho oli li oshinima sha fimanenena. * (Epsalme 25:14) Oshitya “eendafano” otashi yandje ediladilo lokukala hamu kundafana oiholekwa nakaume koye kopofingo elela.
4. Kaume kopofingo omunhu a tya ngahelipi, nongahelipi Jehova ha ulike kutya oku li kaume a tya ngaho kaavo va ehena popi naye?
4 Mbela ou na kaume kopofingo oo to dulu okukala we lineekelela oiholekwa yoye? Kaume a tya ngaho oku na ko nasha naave, nowe mu lineekela molwaashi omudiinini. Oho kala wa hafa neenghono ngeenge to mu lombwele oinima oyo ye ku hafifa. Oho kala u udite wa hekelekwa molwaashi ohe ku pwilikine nelitulemo nohe ku udile oukwao wananghali. Nokuli nonande vamwe otava monika va fa vehe wete eenghalo omo u li, ye oha kala e di wete. Sha faafana, ngeenge owa ehene popepi naKalunga, ota ka ninga Kaume koye kopofingo oo e ku fimaneka shili, e na ko nasha filufilu naave noku wete eenghalo omo u li. (Epsalme 103:14; 1 Petrus 5:7) Oto ka kala we mu lineekela filufilu molwaashi ou shi shii kutya omudiinini kwaavo ovadiinini kuye. (Epsalme 18:25, NW) Ndelenee, ohatu dulu ashike okupanga oukaume naKalunga molwaashi oye e shi ninga tashi shiiva.
Jehova okwe tu yeululila ondjila
5. Jehova okwe shi ninga ngahelipi tashi shiiva opo tu dule okweehena popi naye?
5 Molwaashi inatu wanenena, itatu dulu okweehena popepi naKalunga nopehe na ekwafo laye. (Epsalme 5:5) Omuyapostoli Paulus okwa ti: “Ndelenee Kalunga okwe tu hololela ohole yaye oku tu hola, Kristus eshi e tu fila fimbo twa li natango ovalunde.” (Ovaroma 5:8) Jehova okwa ninga elongekido opo Jesus a ‘yandje omwenyo waye u ninge oikulila yavahapu.’ (Mateus 20:28) Eitavelo letu mekuliloyambo olo ole shi ninga tashi shiiva opo tu ehene popepi naKalunga. Molwaashi Kalunga “oye a kala e tu hole tete,” okwa dika po ekanghameno opo tu dule okupanga oukaume naye. — 1 Johannes 4:19.
6, 7. (a) Otu shi shii ngahelipi kutya Jehova ke fi omunhu oo ita dulu okushiivika? (b) Jehova okwe tu lihololela meenghedi dilipi?
6 Jehova okwa katuka yo vali onghatu imwe eshi e tu lihololela. Opo u kale u na ekwatafano la kola naumwe, ou na okukala u mu shii nawa, nokukala wa hokwa nowa lenga omaukwatya aye neendjila daye. Ngeno Jehova okwa li omunhu oo ita dulu okushiivika, ngeno itatu dulu okweehena popepi naye. Ndele okwe tu lihololela, molwaashi okwa hala tu mu shiive. (Jesaja 45:19) Shimwe vali, okwe tu lihololela atusheni, mwa kwatelwa nokuli naavo va talika ko ve li ovadinwa pataleko lounyuni. — Mateus 11:25.
7 Jehova okwe tu lihololela ngahelipi? Oinima oyo a shita otai holola omaukwatya aye amwe, ngaashi eenghono daye dinenenene, ounongo waye uhe fi kuyelekwa nosho yo ohole yaye inenenene. (Ovaroma 1:20) Kakele koinima oyo a shita, ope na yo oshinima shimwe vali osho tashi tu hololele shihapu kombinga yaye. Jehova, e li Odjo inenenene yomauyelele, okwe tu lihololela mEendjovo daye, Ombibeli.
Tala “efilonghenda lOmwene”
8. Omolwashike taku dulu okutiwa kutya Ombibeli otai yandje oumbangi kutya Jehova oku tu hole?
8 Ombibeli otai yandje oumbangi kutya Jehova oku tu hole. Molwaashi okwe tu lihololela mEendjovo daye ta longifa omautumbulilo oo hatu dulu okuuda ko, itashi ulike ashike kutya oku tu hole, ndele otashi ulike yo kutya okwa hala tu mu shiive notu kale tu mu hole. Osho hatu lesha membo olo la fimanenena, Ombibeli, otashi tu kwafele tu mone “efilonghenda lOmwene” notashi tu linyengifa tu kale twa hala okweehena popepi naye. (Epsalme 90:17) Natu ka kundafaneni eenghedi dimwe tadi kumu omutima omo Jehova e tu lihololela mEendjovo daye.
9. Omaukwatya aKalunga amwe elipi a tumbulwa mOmbibeli?
9 Omishangwa oda popya luhapu shi na sha nomaukwatya aKalunga. Natu tale koihopaenenwa imwe. “Omwene oku hole ouyuki.” (Epsalme 37:28) Kalunga ‘omunene meenghono.’ (Job 37:23) “Aame omudiinini, Jehova osho ta ti.” (Jeremia 3:12, NW) “Ye omunongo [momutima, NW].” (Job 9:4) “Kalunga, omunefilonghenda, . . . omunanghenda, omunanheni, nomunene mouwanghenda nomoudiinini.” (Exodus 34:6) “Omwene, Ove u nonghedi iwa, u yadi ekufilo.” (Epsalme 86:5) Ngaashi sha tumbulwa metukulwa la tetekela, ope na oukwatya umwe wa denga mbada u dule omaukwatya makwao, noukwatya oo owa divilikwa taku ti: “Kalunga Oye ohole.” (1 Johannes 4:8) Ngeenge to dilonga komaukwatya oo matunhula, mbela ihae ku linyengifa u ehene popepi naKalunga oo ehe fi kuyelekwa nasha?
Ombibeli otai tu kwafele tu ehene popepi naJehova
10, 11. (a) Jehova okwa kwatela mo shike mEendjovo daye opo e tu kwafele tu shiive nawa omaukwatya aye? (b) Oshihopaenenwa shopaMbibeli shilipi tashi tu kwafele tu kale tu wete nghee eenghono daKalunga hadi longo?
10 Kakele koku tu lombwela omaukwatya aye, Jehova okwa yandja yo oihopaenenwa yokondadalunde mEendjovo daye i na sha nanghee a li a ulikila vamwe omaukwatya oo. Oihopaenenwa oyo otai yandje efano la twa olo tali tu kwafele tu ude ko nawa eembinga di lili noku lili domaukwatya aye, naasho otashi ke tu ehenifa popepi naye. Natu ka taleni koshihopaenenwa shonhumba.
11 Ombibeli oya popya kutya Kalunga oku na ‘eenghono dinene.’ (Jesaja 40:26) Ashike ohatu ka kumwa unene komutima ngeenge otwa lesha kombinga yanghee a li a pitifa Ovaisrael mEfuta Litilyana noku va fila oshisho fimbo va li mombuwa oule womido 40. Kala nee ngeno wa fa u wete omeva tae litumbu eshi Jehova a li ta tukaula omeva Efuta Litilyana. Faneka yo momadiladilo oye Ovaisrael, ovo tashi dulika va li omamiliyona atatu, tava ende pokati kefuta olo poukukutu, oo omeva okwa fikama a fa omakuma avali manenenene. (Exodus 14:21; 15:8) Diladila yo koumbangi oo tau ulike kutya Kalunga omunefiloshisho nomwaameni. Ofimbo Ovaisrael va li mombuwa okwa li e va kungulukifila omeva okudja memanya, nokwa li yo e va lokifila omanna, oo a li a fa eembuto ditoka. (Exodus 16:31; Numeri 20:11) Kungaho, Jehova ka li ashike a holola kutya oku na eenghono, ndele okwa li yo e di longifa opo a kwafele oshiwana shaye. Itashi tu shilipaleke tuu okushiiva kutya omailikano etu ohaa i kuKalunga omunaenghono oo e li “ehondamo letu neenghono detu, nekwafo linene li shii kulineekelwa momaudjuu”! — Epsalme 46:2.
12. Jehova okwa longifa ngahelipi omautumbulilo oo taa dulu oku tu kwafele tu mu “shiive”?
12 Jehova, oo e li molupe lopamhepo, okwa ninga shihapu opo e tu kwafele tu mu shiive. Tu li ovanhu vopambelela, itatu dulu okumona oishitwa yopamhepo molwaashi otwa ngabekwa. Ngeno Kalunga okwe tu lombwelele kombinga yaye ta longifa omautumbulilo opamhepo, ngeno otashi ka kala ashike sha fa omunhu ta kendabala okuyelifila omupofi shi na sha neholokepo laye, ta tumbula oinima ngaashi oluvala lomesho aye ile omavangwa oo e na. Onghee hano, Jehova okwe tu kwafela pahole tu mu “shiive” ta longifa omautumbulilo e li paunafangwa oo hatu dulu okuuda ko. Omafimbo amwe oha longifa omifefifo nomayelekanifo, te liyelekanifa noinima oyo tu shii. Okwe lipopya yo nokuli a fa e na oitukulwa yolutu ngaashi oyo i niwe kovanhu vopambelela. *
13. Jesaja 40:11 okwe tu kwafela tu kale twa fa tu wete shike momadiladilo, naasho oshi na oku tu kuma ngahelipi?
13 Didilika nghee Jehova a hokololwa muJesaja 40:11 taku ti oku li “ngaashi omufita ta lifa oimuna yaye, ta ongele oudjona momaoko aye ndee te va upatele ponhulo yaye.” Momushangwa oo Jehova ota faafanifwa nomufita oo ha humbata oudjona ‘nomaoko aye.’ Osho otashi ulike kutya Kalunga ota dulu okwaamena nokuyambidida oshiwana shaye, nokuli naavo va nghundipala unene. Ohatu dulu okukala tu udite twa amenwa koshi yeke laye linaenghono, molwaashi ngeenge otu li ovadiinini kuye, ite ke tu efa nandenande. (Ovaroma 8:38, 39) Jehova, Omufita Munenenene, oha humbata oudjona “ponhulo yaye,” oku shi popya pafaneko. Outumbulilo “ponhulo yaye,” otau ulike konghedi omo ovafita oikando imwe va li hava humbata oudjona ovo opo va dalwa, ve va ukata moikutu yavo. Osho otashi tu shilipaleke kutya Jehova oku tu hole nohe tu file oshisho pahole. Onghee hano, oshi li paushitwe okukala twa hala okweehena popepi naye.
‘Omona okwa hala oku mu holola’
14. Omolwashike taku dulu okutiwa kutya Jehova okwe liholola monghedi ihokwifa unenenene, okupitila muJesus?
14 Jehova okwe tu lihololela mEendjovo daye monghedi ihokwifa unenenene, okupitila mOmona waye, Jesus. Kape na oo ta dulu okuhopaenena filufilu onghedi yaJehova yokudiladila nosho yo omaliudo aye ile oku mu hepaulula nawanawa e dule Jesus. Osho osho shi li ngaho molwaashi Omona oo woshiveli okwa kala nale naXe fimbo oishitwa ikwao yopamhepo nosho yo eshito alishe ina li shitwa. (Ovakolossi 1:15) Jesus okwa li e shii nawa Jehova, nomolwaasho a popya a ti: “Kaku na ou ta shiiva Omona, Tate Oye tuu aeke, ndele kaku na ou ta shiiva Tate, Omona Oye tuu aeke, naau Omona a hala oku mu hololela.” (Lukas 10:22) Eshi Jesus a li kombada yedu, okwa li a holola Xe meenghedi mbali da fimana.
15, 16. Jesus okwa holola Xe meenghedi mbali dilipi?
15 Onghedi yotete: Omahongo aJesus otae tu kwafele tu shiive Xe. Jesus okwa popya kombinga yaJehova ta longifa omautumbulilo oo taa kumu omitima detu. Pashihopaenenwa, opo a yelife kutya Kalunga omunanghenda noha tambula ko ovanyoni ovo ve livela ombedi, okwa li a faafanifa Jehova naxe oo ha dimine po, oo a li a tunhukwa neenghono eshi a mona omonamati oo a li a kana a alukila keumbo. Xe oo okwa li a tondokela komonamati ndele te mu dingatele mofingo noku mu xupita. (Lukas 15:11-24) Jesus okwa ti yo kutya Jehova oha “shili” ovanamitimadiwa, molwaashi oku va hole pauhandimwe. (Johannes 6:44) Oha didilike yo nokayandja kanininini ngeenge ka wila poshi. Jesus okwa yelifa a ti: “Hano inamu tila; onye mu dule oiyandja ihapu.” (Mateus 10:29, 31) Nopehe na omalimbililo, otu udite twa nanwa kuKalunga a tya ngaho.
16 Onghedi onhivali: Oshihopaenenwa shaJesus otashi tu ulikile kutya Jehova okwa tya ngahelipi. Jesus okwa li a hopaenena Xe monghedi ya wanenena, nomolwaasho a popya a ti: “Ou [a] mona nge, oye a mona Tate.” (Johannes 14:9) Onghee hano, ngeenge hatu lesha omahokololo Omavangeli oo ta popi shi na sha nanghee Jesus kwa li ha kala e udite nosho yo onghedi omo a li ha ungaunga navamwe, ohatu ke lihongo okupitila muye kutya Jehova omunhu a tya ngahelipi. Oyo oyo onghedi ya denga mbada omo Jehova te tu hololele nawanawa omaukwatya aye. Omolwashike hatu dulu okutya ngaho?
17. Yelifa to longifa efaneko li na sha nanghee Jehova e tu kwafela tu ude ko kutya okwa tya ngahelipi.
17 Oku shi faneka: Diladila nee ngeno to kendabala okuyelifa kutya olune oshike. Otashi dulika u li yelife to longifa oitya. Ashike ngeenge owa popi shi na sha nomunhu wonhumba oo ta longo oilonga yolune, ove to ti nee kutya “Osho osho oshihopaenenwa sholune,” kungaho eityo loshitya “olune” otali ka kala la yela nawa nolipu okuudiwa ko. Jehova naye okwa ninga sha faafana opo e tu kwafele tu ude ko kutya okwa tya ngahelipi. Ine tu lombwela ashike shi na sha naye ta longifa oitya, ndele okwe tu pa yo oshihopaenenwa tashi hongo shOmona waye. Jesus okwa holola omaukwatya aKalunga okupitila moilonga nomeenghatu daye. Nonande omahokololo Omavangeli otaa popi shi na sha naJesus, Jehova okwa fa oye mwene ta ti: “Osho naanaa ndi li ngaho.” Omishangwa da nwefwa mo oda popya shike kombinga yaJesus eshi a li kombada yedu?
18. Jesus okwa li a ulika ngahelipi omaukwatya ngaashi eenghono, ouyuki nosho yo ounongo?
18 Jesus okwa ulika nawanawa omaukwatya aKalunga ane a tongomana. Okwa li a ulika eenghono daye eshi a velula ovanaudu, a palula ovafindjala nokunyumuna ovafi. Mepingafano novanhu ovo ve lihole vo vene nohava longifa nai eenghono davo, Jesus ke na efiku a longifile eenghono daye dokulonga oikumwifilonga molwouwa waye mwene ile a yahameke vamwe. (Mateus 4:2-4) Jesus okwa li e hole ouyuki. Okwa li a handuka shi li pauyuki eshi a mona ovalandifi ovakengeleledi tava nyokoma ovanhu. (Mateus 21:12, 13) Okwa li ha ungaunga nawa neehepele nosho yo ovafininikwa nopehe na onhondo, noku va kwafela va ‘tulumukife’ eemwenyo davo. (Mateus 11:4, 5, 28-30) Jesus okwa li a holola ounongo uhe fi kuyelekwa mokuhonga kwaye ‘e dule Salomo.’ (Mateus 12:42) Ashike Jesus ka li e hole okulimonikifa omolwounongo waye. Eendjovo daJesus oda li da hanga omitima dovanhu vongaho, molwaashi okwa li ha hongo monghedi ya yela, ipu okuudiwa ko notai hongo.
19, 20. (a) Jesus okwa ulika ngahelipi kutya okwa li oshihopaenenwa sha denga mbada shohole? (b) Oshike tu na okukaleka momadiladilo eshi hatu lesha nokudilonga koshihopaenenwa shaJesus?
19 Jesus oku li oshihopaenenwa sha denga mbada shohole. Pefimbo loukalele waye, okwa li ha ulike ohole meenghedi di lili noku lili, mwa kwatelwa oukwao wananghali nolukeno. Okwa li ha kala e uditile onghenda ovanhu ovo tava mono oixuna. Oukwao wananghali oo a li ha kala e uditile vamwe owa li hau mu linyengifa a katuke eenghatu. (Mateus 14:14) Nonande okwa li a velula ovanaudu nokwa palula ovo va li va fya ondjala, okwa li yo a ulika oukwao wananghali monghedi imwe ya fimanenena. Okwa li a kwafela vamwe va shiive, va tambule ko nova kale ve hole oshili i na sha nOuhamba waKalunga, oo tau ka etela ovanhu omauwa taa kalelele. (Markus 6:34; Lukas 4:43) Komesho yaaishe, Jesus okwa li a ulika ohole yokuheliholamwene eshi a yamba po nehalo liwa omwenyo waye omolwetu. — Johannes 15:13.
20 Onghee hano, itashi tu kumwifa eshi ovanhu vomido di lili noku lili novomomaputuko e lili noku lili va li hava nanenwa komulumenhu ou e na olukeno nosho yo omaliudo omoule. (Markus 10:13-16) Ndele eshi hatu lesha shi na sha noshihopaenenwa shaJesus nokudilonga kusho, natu kaleke alushe momadiladilo oushili oo kutya okwa li ha hopaenena filufilu Xe. — Ovaheberi 1:3.
Oshishangomwa shokukonakona osho tashi dulu oku tu kwafela
21, 22. Okukonga Jehova osha kwatela mo shike, nomoshishangomwa eshi omu na shike osho tashi tu kwafele moshinima osho?
21 Molwaashi Jehova okwe tu lihololela monghedi ya yela mEendjovo daye, osha yela kutya okwa hala tu ehene popepi naye. Ashike ihe tu kondjifa tu kale tu na ekwatafano liwa naye. Otu na oshinakuwanifwa shokukonga Jehova “fimbo ta monika.” (Jesaja 55:6) Okukonga Jehova osha kwatela mo okushiiva omaukwatya aye nosho yo eendjila daye ngaashi Ombibeli ye di tu hololela. Oshishangomwa eshi shokukonakona osha nuninwa oku ku kwafela moshinima osho.
22 Oto ka mona kutya embo eli ola tukulwa moitukulwa oyo tai kundafana omaukwatya aJehova ane a fimanenena: eenghono, ouyuki, ounongo nosho yo ohole. Pehovelo loshitukulwa keshe opa ngongwa oukwatya wonhumba. Omatukulwa opehovelo moshitukulwa keshe otaa kundafana shi na sha nanghee Jehova ha ulika meenghedi di lili noku lili oukwatya oo tau kundafanwa moshitukulwa keshe. Moshitukulwa keshe omu na yo etukulwa limwe olo la kundafana shi na nanghee Jesus a ulika oukwatya oo, nomu na yo etukulwa olo la kundafana shi na sha nanghee hatu dulu okuulika oukwatya oo mokukalamwenyo kwetu.
23, 24. (a) Yelifa kutya oimhungu oyo i na oshipalanyole “Omapulo okudilonga” oya nuninwa shike. (b) Okudilonga ohaku tu kwafele ngahelipi tu ehene popepi elela naKalunga?
23 Okudja metukulwa eli okuyuka komesho, omu na oimhungu ye likalekelwa i na oshipalanyole, “Omapulo okudilonga.” Pashihopaenenwa, tala koshimhungu osho shi li pepandja 24. Omishangwa nomapulo oo e li moshimhungu inaa nuninwa okweendulula etukulwa, ndele okwa nuninwa oku ku kwafela opo u dilonge keembinga dikwao da fimana odo da pamba osho sha kundafanwa moshitukulwa. Ongahelipi to dulu okumona ouwa pauyadi moimhungu oyo? Tala omishangwa adishe odo da etwa mo noku di lesha to konenene. Opo nee tala kepulo olo li li pomushangwa keshe, nokudilonga kenyamukulo lalo. Oto dulu yo okukonga omauyelele onhumba a wedwa po. Lipula omapulo a wedwa po ngaashi: ‘Ouyelele ou tau lombwele nge shike shi na sha naJehova? Owa kuma ngahelipi onghalamwenyo yange? Ongahelipi handi dulu oku u longifa opo ndi kwafele vamwe?’
24 Okudilonga kwa tya ngaho otaku ke tu kwafela tu ehene popepi elela naJehova. Omolwashike mbela? Ombibeli otai ulike kutya okudilonga ohaku kumu omutima. (Epsalme 19:15) Ngeenge otwa dilonga kwaasho twe lihonga kombinga yaKalunga tu na olupandu, ouyelele oo otau ka kuma omitima detu dopafaneko, omadiladilo nosho yo omaliudo etu, nokungaho otau ke tu linyengifa tu katuke eenghatu. Ohatu ka kala tu na ohole yomoule yokuhola Kalunga nohole oyo otai ke tu linyengifa tu kale twa hala oku mu hafifa e li Kaume ketu kopofingo elela. (1 Johannes 5:3) Opo tu kale tu na ekwatafano liwa naJehova, otu na okukala tu shii omaukwatya aye nosho yo eendjila daye. Ashike tete natu ka kundafaneni kombinga youkwatya waKalunga oo u li etomheno la fimanenena lokweehena popepi naye, noukwatya oo oo ouyapuki waye.
^ okat. 3 Shihokwifa, oshitya shOshiheberi osho sha tolokwa “eendafano” osha longifwa muAmos 3:7, omo mwa popiwa kutya Jehova Omwene Omunamapangelo aeshe oha hololele ovapiya vaye “omhangela” ile “oiholekwa” (NW) yaye, sha hala okutya, he va shiivifile komesho yefimbo osho a lalakanena oku ka ninga.
^ okat. 12 Pashihopaenenwa, Ombibeli otai popi shi na sha noshipala shaKalunga, omesho, omatwi, eyulu, okanya, omaoko, nosho yo eemhadi daye. (Epsalme 18:16; 27:8; 44:4; Jesaja 60:13; Mateus 4:4; 1 Petrus 3:12) Ndele osho inashi hala okutya Jehova oku na lela oinhimbu yolutu ya tya ngaho ngaashi ovanhu vokombada yedu. Oo omupopyo ashike wopafaneko ngaashi ashike ha popiwa taku ti oku li “emanya,” ile ‘oshikelelifo.’ — Deuteronomion 32:4; Epsalme 84:11.


c: text/html

text:
Jehova oha kwatafana noha popi novanhu
‘Pwilikina, onda hala okupopya.’ — JOB 42:4.
OMAIMBILO: 113, 114
1-3. (a) Omolwashike omadiladilo aKalunga nelaka olo ha popi li dule kokule lovanhu? (b) Oshike hatu ke lihonga moshitukulwa eshi?
JEHOVA okwa shita ovaengeli nolwanima okwa ka shita ovanhu opo a hafele pamwe navo okukalamwenyo. (Epsalme 36:10; 1 Timoteus 1:11, yelekanifa no-NW.) Tetetete okwa shita omunhu oo a popiwa komuyapostoli Johannes e li “Ondjovo.” (Johannes 1:1; Ehololo 3:14) Omunhu oo oJesus, naJehova okwa kala ha popi naye, te mu lombwele omadiladilo nomaliudo aye. (Johannes 1:14, 17; Ovakolossi 1:15) Omuyapostoli Paulus okwa ti kutya ovaengeli navo ove na yo elaka olo hava popi, olo la yooloka ko komalaka oo haa popiwa kovanhu. — 1 Ovakorinto 13:1.
2 Jehova oku shii keshe shimwe kombinga yovaengeli novanhu omabiliyona ovo a shita. Oha dulu okupwilikina komailikano ovanhu omamiliyona pefimbo limwe noha udu omailikano avo kashi na nee mbudi kutya otava popi melaka lilipi. Nonande Jehova oha pwilikine komailikano aeshe oo, oha popi yo novaengeli noku va wilika. Osho otashi ulike kutya opo a dule okuninga ngaho, omadiladilo aye nosho yo elaka olo ha popi oi na okukala i dule kokule omadiladilo ovanhu nomalaka oo hava popi. (Lesha Jesaja 55:8, 9.) Onghee hano, ngeenge Jehova ta popi novanhu etumwalaka laye ohali kala paunafangwa opo ve li ude ko.
3 Moshitukulwa eshi, ohatu ke lihonga nghee Jehova ha popi novanhu monghedi ya yela. Ohatu ka tala yo nghee ha lundulula onghedi yaye yokupopya novanhu she likolelela keenghalo davo.
KALUNGA OHA KWATAFANA NOVANHU
4. (a) Jehova okwa li a longifa elaka lilipi eshi a li a popya naMoses, Samuel naDavid? (b) Ombibeli oya popya kombinga yashike?
4 Jehova otashi dulika a li ha popi naAdam mOshiheberi moshikunino shaEden. Lwanima Jehova okwa ka popya novanhu ngaashi Moses, Samuel naDavid. Nonande ova li va shanga va longifa oitya yavo vene yOshiheberi nosho yo omushingo wavo, paulelalela ova shanga omadiladilo aKalunga. Kava li ashike va shanga oinima oyo va lombwelwa odikilila kuJehova, ndele ova shanga yo kombinga yondjokonona yekwatafano laKalunga noshiwana shaye. Pashihopaenenwa, Ombibeli oya popya kombinga yeitavelo lavo, ohole yavo yokuhola Kalunga, omapuko avo nokuhe na oudiinini kwavo. Oinima aishe oyo oya shangwa opo tu mone mo ouwa. — Ovaroma 15:4.
Ovashangi vOmbibeli ova shanga oinima oyo va lombwelwa odikilila kuJehova nosho yo kombinga yondjokonona yekwatafano laKalunga noshiwana shaye
5. Omolwashike Oshiheberi hasho ashike sha li elaka olo Kalunga a longifa mokupopya novanhu? Shi yelifa.
5 Haalushe Jehova a li ha popi novanhu mOshiheberi. Pefimbo opo eshi Ovaisrael va mangululwa muBabilon, vamwe ova li hava popi Oshiaramea. Osho otashi dulika osho sha ningifa Daniel, Jeremia, naEsra va shange oitukulwa imwe yOmbibeli mOshiaramea. * — Tala eshangelo lopedu.
6. Omolwashike Omishangwa dOshiheberi da tolokwa mOshigreka?
6 Lwanima eshi Elexander munene a li a kwata ko oitukulwa ihapu younyuni, elaka lOshigreka hali ifanwa Koine ola ka kala hali popiwa moilongo ihapu. Ovajuda vahapu ova li va hovela okupopya Oshigreka nomokweendela ko kwefimbo Omishangwa dOshiheberi oda ka tolokwa mOshigreka. Etoloko olo ohali ifanwa Septuagint. Olo olo etoloko lotete lOmbibeli la fimanenena. Ovashiivinawa voinima ova itavela kutya o-Septuagint oya tolokwa kovatoloki 72. * (Tala eshangelo lopedu.) Vamwe ova toloka oshitya noshitya okudja mOmishangwa dOshiheberi, ofimbo vamwe hasho va ninga ngaho. Ndele nande ongaho, Ovajuda ovo va li hava popi Oshigreka nosho yo Ovakriste ova itavela kutya o-Septuagint oi li Eendjovo daKalunga.
7. Jesus okwa li ha popi elaka lilipi ngeenge ta hongo ovahongwa vaye?
7 Eshi Jesus a li kombada yedu otashi dulika a li ha popi Oshiheberi. (Johannes 19:20; 20:16; Oilonga 26:14) Otashi dulika yo a li ha longifa omautumbulilo amwe Oshiaramea oo a li haa longifwa pefimbo opo. Ashike okwa li yo e shii Oshiheberi shonale osho sha li hashi popiwa kuMoses nokovaprofeti, osho sha longifwa momashangelo Ombibeli oo a li haa leshwa moshinagoga oshivike keshe. (Lukas 4:17-19; 24:44, 45; Oilonga 15:21) Nonande Oshigreka nOshilatina osha li hashi popiwa pefimbo laJesus, Ombibeli inai popya kutya Jesus okwa li ha popi omalaka oo ile hasho.
8, 9. Omolwashike Ovakriste vahapu va li hava popi Oshigreka, naasho otashi tu hongo shike kombinga yaJehova?
8 Ovashikuli vaJesus votete ova li hava popi Oshiheberi, ndele konima yefyo laye, ovahongwa vaye ova ka popya yo omalaka amwe vali. (Lesha Oilonga 6:1.) Eshi onghundana iwa ya ka tandavela, Ovakriste vahapu ova li hava popi unene Oshigreka shi dulife Oshiheberi. Molwaashi Oshigreka osho sha li hashi longifwa unene, omambo ngaashi laMateus, Markus, Lukas naJohannes okwa ka nyanyangidwa mOshigreka. * (Tala eshangelo lopedu.) Shikwao vali, eenhumwafo domuyapostoli Paulus nomambo amwe vali nao okwa shangwa mOshigreka.
9 Ngeenge ovashangi vOmishangwa dopaKriste dOshigreka va li tava tofa mOmishangwa dOshiheberi luhapu ova li hava longifa o-Septuagint. Omafimbo amwe omatofwemo oo ohaa kala a yooloka ko kanini koitya yOshiheberi osho sha li sha longifwa pehovelo. Onghee hano, Ombibeli oyo tu na kunena oya tolokwa kovanhu inava wanenena. Osho otashi tu hongo kutya Jehova ina tala ko elaka ile eputuko limwe li li xwepo li dule makwao. — Lesha Oilonga 10:34.
Kalunga ina teelela tu kale hatu popi elaka lonhumba lokondadalunde opo tu dule oku mu shiiva ile okushiiva omalalakano aye
10. Otwe lihongo shike monghedi omo Jehova ha popi novanhu?
10 Otwe lihonga kutya Jehova oha popi novanhu okupitila mOmbibeli. Ina teelela tu kale hatu popi elaka lonhumba lokondadalunde opo tu dule oku mu shiiva ile okushiiva omalalakano aye. (Lesha Sakaria 8:23; Ehololo 7:9, 10.) Otwe lihonga yo kutya Jehova okwa nwefa mo ovashangi vOmbibeli, ndele okwe va pitika va shange omadiladilo aye tava longifa oitya yavo vene.
KALUNGA OKWA DIININA ETUMWALAKA LAYE LI LI NGAASHI LI LI
11. Omolwashike okupopya kwovanhu omalaka mahapu a yoolokafana kuhe fi oupyakadi kuJehova?
11 Ovanhu ohava popi omalaka mahapu a yoolokafana, ashike osho kashi fi oupyakadi kuJehova. Otu shi shii ngahelipi? MOmbibeli omu na ashike oitya inini oyo Jesus a longifa okudja melaka lopehovelo olo a li ha popi. (Mateus 27:46; Markus 5:41; 7:34; 14:36) Ashike Jehova okwa shilipaleka kutya etumwalaka laJesus ola shangwa nola tolokwa mOshigreka, nomokweendela ko kwefimbo omomalaka amwe vali. Shikwao vali, nonande Eendjovo daKalunga oda li da shangululwa lwoikando ihapu kOvajuda nokOvakriste, etumwalaka laKalunga inali lunduluka. Omishangwa odo oda ka tolokwa yo momalaka amwe mahapu. Omido 400 lwaapo konima yokudalwa kwaKristus, John Chrysostom okwa ti omahongo aJesus okwa tolokwa momalaka oo haa popiwa muAssiria, muEgipti, muIndia, muPalestina nomuEtiopia nosho yo momalaka amwe vali mahapu.
12. Ombibeli oya li ya ponokelwa ngahelipi?
12 Momukokomoko wondjokonona, opa kala ovanhu vahapu ovo va li va hala okuxulifa po Ombibeli nosho yo ovo tave i toloka noku i tandavelifa. Omido 300 okudja eshi Jesus a dalwa, omupangeli waRoma Diocletian okwa li a yandja elombwelo kutya eekopi adishe dOmbibeli nadi hanaunwe po. Omido 1 200 lwaapo lwanima, William Tyndale okwa li a hovela okutoloka Ombibeli mOshiingilisha. Okwa li a popya kutya ngeenge okwa kala nomwenyo efimbo lile, ota ka shilipaleka kutya nomumati oo e li kohambo oku shii nawa Ombibeli e dule omupristeri. Omolwomahepeko, Tyndale okwa li a dja onhapo muEngland opo a ka toloke nokunyanyangida Ombibeli. Nonande ovafita veengeleka ova kendabala okuxwika po eekopi adishe dOmbibeli oyo, ovanhu vahapu ova li ve na Ombibeli oyo ya tolokwa kuTyndale. Mokweendela ko kwefimbo, Tyndale okwa li a mangelekwa nokuxwikwa po. Ashike etoloko laye ola li la xupa nola li la longifwa mokutoloka Ombibeli oyo hai ifanwa King James Version. — Lesha 2 Timoteus 2:9.
13. Omakonakono oo a ningwa e na sha nomashangelo makulu Ombibeli okwa ulika shike?
13 Oshoshili kutya mEembibeli dimwe dikulu omu na omapuko manini nomayooloko manini. Ashike ovashiivinawa vOmbibeli ova konakona noukeka omashangelo makulu Ombibeli omayovi, oitukulwa imwe yao nomatoloko makulu Ombibeli. Konima eshi va yelekanifa omatoloko oo, ova mona kutya ope na ashike eyooloko linini meevelishe donhumba. Ashike etumwalaka lOmbibeli inali lunduluka. Omakonakono a tya ngaho okwa tomha ovakonakonimbibeli kutya Ombibeli oyo tu na kunena oi li shili Eendjovo daKalunga da nwefwa mo. — Jesaja 40:8.
14. Ombibeli oya tandavela shi fike peni kunena?
14 Nonande opa kala ovanhu vahapu ovo va hala okuxulifa po Ombibeli, Ombibeli oya tolokwa momalaka e dulife 2 800. Osho otashi ulike kutya Ombibeli oya tolokwa momalaka mahapu i dulife embo keshe. Nokuli nonande ovanhu vahapu inava itavela muKalunga, Eendjovo daye otadi twikile okutandavela di dulife embo keshe mondjokonona. Nonande omatoloko amwe Ombibeli kemapu okuudiwa ko ile inaa yela nawa, konyala aeshe oku na etumwalaka leteelelo notali kwafele ovanhu va ka mone omwenyo waalushe.
OPA LI PA PUMBWA ETOLOKO LOMBIBELI LIPE
15. (a) Ongahelipi oileshomwa yetu ya kanghamena kOmbibeli ya li ya lunduluka okudja mo 1919? (b) Omolwashike oileshomwa yetu hai shangwa tete mOshiingilisha?
15 Mo 1919, ongudu inini yOvakonakoni vOmbibeli oya li ya nangekwa po i li “omupiya omudiinini nomunaendunge.” Pefimbo opo, omupiya omudiinini okwa kala ha popi unene noshiwana shaKalunga mOshiingilisha. (Mateus 24:45) Ashike kunena oileshomwa ya kanghamena kOmbibeli ohai tolokwa momalaka e dulife po 700. Ngaashi elaka lOshigreka, Oshiingilisha kunena ohashi longifwa unene moinima yopangeshefa, meefikola noshi shiivike apeshe. Onghee hano, oileshomwa yetu tete ohai shangwa mOshiingilisha opo nee tai tolokwa momalaka amwe.
16, 17. (a) Oshiwana shaKalunga osha li sha pumbwa shike? (b) Ongahelipi omhumbwe oyo ya wanifwa po? (c) Omumwatate Knorr okwa li a halelela shike?
16 Oileshomwa yetu aishe oya kanghamena kOmbibeli. Tete, oshiwana shaKalunga osha li hashi longifa Ombibeli yo-King James Version yomo 1611. Ashike elaka olo la longifwa mo olonghuluyonale nolidjuu okuudiwa ko. Edina laKalunga ola holoka mo ashike lwoikando inini, nonande momashangelo makulu Ombibeli ola longifwa mo lwoikando omayovi. MOmbibeli oyo omu na yo omapuko neevelishe dimwe da wedwa mo odo dihe li momashangelo oo makulukulu. Eembibeli dikwao dOshiingilisha nado odi na oupyakadi wa faafana.
17 Osha yela kutya oshiwana shaKalunga osha li sha pumbwa etoloko olo li li mondjila noli pu okuudiwa ko. Onghee hano, opa li pa totwa okomitiye yokutoloka Ombibeli yo-New World Translation, novamwatate ova li va nyanyangida oitukulwa yOmbibeli oyo okudja 1950 fiyo 1960. Omambo ahamano otete okwa li a pita poshoongalele osho sha li sha ningwa mo 2 Auguste 1950. Omumwatate Knorr okwa popya poshoongalele osho kutya oshiwana shaKalunga osha pumbwa etoloko loshinanena olo la yela, lipu okuudiwa ko notali va kwafele ve lihonge oshili monghedi ya yela. Ova pumbwa etoloko olo lipu okulesha nokuuda ko ngaashi ashike omashangelo opehovelo ovahongwa vaKristus. Omumwatate Knorr okwa li a halelela o-New World Translation i kwafele ovanhu omamiliyona va shiive Jehova.
18. Oshike sha kwafela mokutolokwa kwOmbibeli?
18 Osho omumwatate Knorr a li a halelela osha li sha wanifwa po mo 1963. Momudo oo, o-New World Translation of the Christian Greek Scriptures oya li ya nyanyangidwa mOshidutch, mOshifrench, mOshigerman, mOshiitali, mOshiputu nosho yo mOshispanish. Mo 1989, Olutuwiliki lEendombwedi daJehova ola li la tota po oshikondo shipe keembelewa da kula shokukwafela ovatoloki vOmbibeli. Opo nee mo 2005, okwa li kwa yandjwa epitikilo opo ku tolokwe Ombibeli momalaka oo a hangwa nale haa toloka Oshungonangelo. Oshidjemo, paife Ombibeli yo-New World Translation ye lixwa po ile oitukulwa yayo oya tolokwa momalaka e dulife 130.
19. Oshiningwanima sha fimana shilipi sha ningwa mo 2013, noshike hatu ke lihonga moshitukulwa tashi landula?
19 Molwaashi elaka lOshiingilisha ola enda tali lunduluka okudja eshi Ombibeli yotete yo-New World Translation ya nyanyangidwa, opa li pa pumbwa okuningwa omalunduluko e na sha noitya ile omautumbulilo oo a longifwa. Momafiku 5-6 Oktoba 2013, ovanhu 1 413 676 moilongo 31 ova li va ongala nova pwilikina kokwoongala kwokomudo okuti-129. Oshilyo shimwe shOlutuwiliki osha li sha shiivifa kutya opa pita Ombibeli yOshiingilisha yo-New World Translation ya pepalekwa. Ovakalipo ova li va shambukwa neenghono, navahapu ova li tava lili kehafo eshi keshe umwe a pewa Ombibeli oyo ipe. Eshi ovayandji voipopiwa va li tava lesha eevelishe mOmbibeli oyo, osha li sha yelela aveshe kutya etoloko olo olipu okulesha nokuudiwa ko. Moshitukulwa tashi landula, ohatu ke lihonga shihapu kombinga yetoloko olo nosho yo nghee la tolokwa momalaka amwe.
^ okat. 5 Eevelishe ngaashi Esra 4:8; 7:12; Jeremia 10:11 nosho yo Daniel 2:4, pehovelo oda li da shangwa mOshiaramea.
^ okat. 6 Osha fa shi li ngaha kutya etoloko olo ola li la hovela omido 300 lwaapo fimbo Kristus ina dalwa nola ka pwa konima yomido 150. Etoloko olo ola fimana nokunena molwaashi otali kwafele ovashiivinawa va ude ko oitya yOshiheberi oyo idjuu ile eevelishe adishe.
^ okat. 8 Vamwe otava diladila kutya embo laMateus ola li la shangwa mOshiheberi opo nee tali tolokwa mOshigreka, tashi dulika kuMateus ye mwene.

robotstxt: allowed

filter: keep


text:
Kwafela vamwe va longele Jehova pauyadi
“Onda hala ndi ku twe omayele; eisho lange tali ku pashukile.”—EPS. 32:8.
1, 2. Jehova okwa tala ko ngahelipi ovapiya vaye vokombada yedu?
NGEENGE ovadali tava tale ovana tava danauka, ohava kala va kuminwa oipewa oyo ounona ve na. Naave otashi dulika wa shakeneka oshinima sha tya ngaho. Okaana kamwe otashi dulika ke shii oudano wonhumba ofimbo kamwe ke shii nande okufaneka ile okunduluka oinima. Kashi na nee mbudi kutya ounona ove na oipewa ilipi, ovadali ohava kala va halelela oku va kwafela opo ve i longife pauyadi.
2 Jehova, e li omudali omunahole, naye oku na ohokwe movana vaye vokombada yedu. Okwa tala ko ovapiya vaye vokunena ve li “omamona oiwana aishe,” molwaashi ove na eitavelo novadiinini kuye. (Hag. 2:7) Ndele kunena otashi dulika wa didilika kutya ovamwatate novamwameme ove na okudula kwa yoolokafana. Pashihopenenwa, ovamwatate vamwe ove na ounghulungu wokupopya moipafi ofimbo vamwe ve shii okuunganeka nawa oinima. Ovamwameme vamwe ohave lihongo diva omalaka oshinailongo opo va kwafele vamwe moukalele ofimbo vamwe ve hole okutwa omukumo ovo va pumbwa etwokumukumo nokufila oshisho ovo tava vele. (Rom. 16:1, 12) Mbela inatu pandula eshi tu na Ovakriste va tya ngaho momaongalo etu?
3. Omapulo elipi hatu ka kundafana moshitukulwa eshi?
3 Ovakriste vamwe, unene tuu ovamwatate ovanyasha nosho yo ovo opo va ninginifwa, otashi dulika va kale va fa vehe shii kutya onghandangala ilipi tava dana meongalo. Ongahelipi hatu dulu oku va kwafela va longele Jehova pauyadi? Omolwashike tu na okuninga eenghendabala opo tu yandje elitulemo komaukwatya avo mawa, sha hala kutya tu va tale ko ngaashi Jehova he va tale ko?
JEHOVA OHA YANDJE ELITULEMO KOMAUKWATYA MAWA OVAPIYA VAYE
4, 5. Ongahelipi ehokololo olo li li mOvatokolipangeli 6:11-16 tali ulike kutya Jehova oku wete okudula kwovapiya vaye?
4 Omahokololo mahapu Ombibeli okwe shi ulika monghedi ya yela kutya Jehova iha yandje ashike elitulemo komaukwatya mawa ovapiya vaye ndele nokokudula kwavo yo. Pashihopaenenwa, eshi Gideon a li a hoololwa a mangulule oshiwana shaKalunga moupika wOvamidian, otashi dulika a li a kumwa eshi omweengeli e mu lombwela ta ti: “Omwene [oku] li pamwe naave, omukwanyati omuladi.” Gideon okwa li e udite kutya ye ke fi omuladi nandenande, noka li e wete ta dulu okuxupifa oshiwana shaKalunga. Ndele ngaashi eenghundafana odo da li pokati kaGideon nomweengeli tadi shi ulike, Jehova okwa li a tala ko Gideon mefano limwe li lili inali faafana naalo Gideon a li e litalela. — Lesha Ovatokolipangeli 6:11-16.
5 Jehova okwa li e na elineekelo kutya Gideon ota ka xupifa Ovaisrael molwaashi okwa li e shii okudula kwaye. Pashihopaenenwa, omweengeli waJehova okwa li a mona eshi Gideon ta longo neenghono daye adishe mokuxwa oilya. Ndele ope na vali oshinima shimwe osho omweengeli a li a yandja elitulemo kusho. Pefimbo lOmbibeli, ovanamapya ova kala hava xwile oilya yavo poluhaela opo olungu li ye nomhepo. Ndele Gideon okwa li a xwila moshikolelo shomaviinyu opo Ovamidian vehe mu mone nokuvaka po oilya yaye. Olo kala li tuu ediladilo lopandunge! Jehova okwa li a mona kutya Gideon iha longo ashike noudiinini ndele okwa li omulumenhu omunaendunge oo a dula okumona kutya onghalo oya nyika oshiponga nokuninga omatokolo opandunge opo a henuke oshiponga. Nopehe na omalimbililo, Jehova okwa li a didilika okudula kwaGideon nokwa li e mu deula.
6, 7. (a) Ongahelipi etaleko laJehova li na sha naAmos la yooloka ko kwaalo lOvaisrael vamwe? (b) Oshike tashi ulike kutya Amos ka li omunhu ina hongwa?
6 Jehova okwa li yo a didilika okudula kwaAmos. Vahapu otashi dulika va li ve mu tala ko ashike omulumenhu amwena noina fimana. Okwa li ha longo oilonga idinifa yokulifa nokulonga mepya. Ndele Jehova okwa li a pa Amos oshinakuwanifwa a londwele omapata omulongo aIsrael oo a li a efa po okulongela Jehova. Otashi dulika Ovaisrael vamwe va li tava diladila kutya Amos haye a li a wana okuhoololwa. Omolwashike mbela? — Lesha Amos 7:14, 15.
7 Amos okwa dja komukunda we likalela, ashike okukala kwaye e shii shihapu kombinga yeenghedi novapangeli vopefimbo laye okwa ulika kutya okwa li ha konenene oinima. Okwa li e shii nawa shi na sha neenghalo muIsrael notashi dulika yo a li e shii shihapu shi na sha noiwana yopoushiinda molwaashi ovalandifi voipindi ovaendi ova li hava piti momukunda wavo. (Amos 1:6, 9, 11, 13; 2:8; 6:4-6) Ovahongwanhu vOmbibeli vamwe vokunena ova ti kutya Amos omushangi muwa. Ina longifa ashike oitya ipu okuudiwa ko, ndele okwa shanga panghedi yoitevo, ta longifa omukalo wokushaameka oinima, ile tu tye, a longifa oitya i lili noku lili i na omaityo a faafana. Onghee hano, okupopya nouladi kwaAmos eshi a li ta popi nomupristeri a nyonauka Amasia, otaku koleke kutya Jehova okwa hoolola omunhu ta wapalele nokwe mu kwafela a longife okudula kwaye pauyadi oko tashi dulika pehovelo kwa li kuhe liwetikile mo naanaa. — Amos 7:12, 13, 16, 17.
8. (a) Jehova okwa li a shilipaleka David shi na sha nashike? (b) Eendjovo odo di li mEpsalme 32:8 otadi hekeleke ngahelipi ovo ve lidina ile vehe na owino?
8 Jehova oha didilike okudula kwovapiya vaye aveshe pauhandimwe. Okwa li a lombwela Ohamba David kutya ote ke mu wilika alushe, ‘neisho laye otali mu pashukile.’ (Lesha Epsalme 32:8.) Mbela ou wete kutya omolwashike osho shi na oku tu twa omukumo? Nonande otashi dulika twe lidina, Jehova ota dulu oku tu kwafela tu hange omalalakano oo tashi dulika hatu diladila kutya itatu dulu oku a hanga. Ngaashi ashike omuhongi muwa ha kwafele omunafikola oo ehe na owino, Jehova okwa halelela oku tu kwafela tu ninge exumokomesho lopamhepo. Jehova otashi dulika yo a longife ovaitaveli vakwetu ve tu kwafele tu mu longele pauyadi. Ngahelipi mbela?
YANDJA ELITULEMO KOMAUKWATYA MAWA AVAMWE
9. Ongahelipi hatu dulu okutula moilonga eladipiko laPaulus li na sha nokulipula nouwa wavamwe?
9 Paulus okwa ladipika Ovakriste aveshe va ‘tale keshe tuu shamukwao,’ ile tu tye, va kale have lipula nouwa wavamwe. (Lesha Ovafilippi 2:3, 4.) Pomhito oyo, Paulus okwa li ta ladipike Ovakriste va kale hava tale kutya vakwao ohave shi endifa nawa moinima ilipi noku va pandula. Ohatu kala tu udite ngahelipi ngeenge umwe okwe tu pandula omolwexumokomesho olo hatu ningi? Luhapu ohashi tu linyengifa tu ninge exumokomesho la wedwa po, hatu ningi keshe osho hatu dulu. Sha faafana, ngeenge otwa didilike eenghendabala dovamwatate noku va pandula, ohatu ke va twa omukumo va ninge exumokomesho la wedwa po nova kule pamhepo.
10. Oolyelye unene va pumbwa okutuwa omukumo?
10 Oolyelye unene tashi dulika va pumbwa etwomukumo? Osha yela kutya atusheni otwa pumbwa etwomukumo efimbo nefimbo. Ndele ovamwatate ovanyasha ile ovo opo va ninginifwa ova pumbwa okukwafelwa va mone kutya otava dulu okudana onghandangala meongalo. Mepingafano naasho, ngeenge otwa dopa okudidilika kutya oshike osho tava dulu okuninga, otashi dulika vaha kale ve na ondjungu yokuninga shihapu meongalo, ngaashi Eendjovo daKalunga tadi va ladipike va ninge. — 1 Tim. 3:1.
11. (a) Ongahelipi omukulunhuongalo umwe a li a kwafela omulumenhu omunyasha a finde eehoni? (b) Owe lihonga shike moshimoniwa shaJulien?
11 Omukulunhuongalo wedina Ludovic oo a mona ouwa eshi a li a ladipikwa fimbo a li omunyasha, okwa ti: “Ngeenge onda ulikile omumwatate wonhumba okunakonasha kwashili, oha ningi exumokomesho meendelelo.” Ludovic okwa popya shi na sha nomulumenhu omunyasha wedina Julien oo a li e na eehoni, a ti: “Julien okwa li ta kendabala okuninga shihapu meongalo ndele molwaashi okwa li e lidina, oshe mu ningifa a kale a fa omunanyalo. Ashike onda li nda didilika kutya omunalukeno lela nokwa halelela okukwafela vamwe meongalo. Ponhele yoku mu kembaula, onda li nda yandja elitulemo komaukwatya aye mawa nokukendabala oku mu twa omukumo.” Mokweendela ko kwefimbo, Julien okwa li a nangekwa po e li omuyakuliongalo nopaife oku li omukokolindjila wondjikilile.
VA KWAFELA VA LONGELE JEHOVA PAUYADI
12. Oukwatya wa fimana ulipi twa pumbwa opo tu kwafele umwe a longele Jehova pauyadi? Yandja oshihopaenenwa.
12 Ngeenge otwa hala okukwafela ovamwatate va longele Jehova pauyadi, otu na okukala hatu konenene. Ngaashi twe shi mona moshimoniwa shaJulien, ponhele yokukonena omaunghundi avamwe natu yandjeni elitulemo komaukwatya avo mawa noku va kwafela va kale have a ulike shi dulife nale. Jesus okwa li a ninga ngaho shi na sha nomuyapostoli Petrus. Nonande omafimbo amwe Petrus okwa li a fa ta tengauka, Jesus okwa li a mona muye omaukwatya mawa nokwa li a xunganeka kutya ota ka kala a pama a fa emanya. — Joh. 1:42.
13, 14. (a) Barnabas okwa li a tala ko ngahelipi omunyasha Markus? (b) Ongahelipi omumwatate umwe omunyasha a li a mona ouwa mekwafo olo a li a pewa ngaashi Markus? (Tala efano pehovelo loshitukulwa.)
13 Natu ka taleni yo koshihopaenenwa shaBarnabas naMarkus. (Oil. 12:25) Pefimbo lolweendo lotete loutumwa laPaulus naBarnabas, Markus naye okwa li a ya pamwe navo e li “omuyakuli wavo,” tashi dulika a li ta file oshisho eemhumbwe davo dopalutu. Ndele eshi va fika muPamfilia, Markus okwa li e va hauluka ombadilila. Paulus naBarnabas ova li ve lidenga olweendo olo ovo aveke tava ende moitukulwa ya nyika oshiponga. (Oil. 13:5, 13) Osha fa shi li ngaha kutya eshi Barnabas a ka shakena naMarkus, ka li ashike e na momadiladilo ounghundi waye, ndele okwa li a yandja elitulemo komaukwatya aye mawa. Barnabas ka li a tala ko Markus kutya ke fi omulineekelwa, ponhele yaasho, okwa li e mu deula, ndele ta ningi Omukriste a pyokoka. (Oil. 15:37-39) Omido donhumba konima yaasho, Markus okwa li muRoma pamwe naPaulus, oo a li modolongo nova li va tumina omakundo Ovakriste ovo va li meongalo laKolossi, nomuyapostoli Paulus okwa li e mu popila mouwa. (Kol. 4:10) Barnabas ka li tuu a hafa eshi Paulus nokuli a li a pula Markus a ye e ke mu kwafele! — 2 Tim. 4:11.
14 Omukulunhuongalo oo opo a nangekwa po wedina Alexandre naye ota dimbuluka nghee a li a kwafelwa komumwatate umwe, a ti: “Eshi nda li omunyasha, osha li hashi kala shidjuu kwaame okwiilikana moipafi. Omukulunhuongalo oo okwa li a ulikila nge nghee ndi na okulilongekidila omhito yeilikano nokukala nda ngungila. Ponhele yokukala iha pe nge vali omhito, okwa li ha pe nge omhito opo ndi kale handi ilikana luhapu pokwoongala kwelongekido loilonga yomomapya. Mokweendela ko kwefimbo, onda ka kala ndi na omukumo.”
15. Paulus okwa ulika ngahelipi kutya okwa li a lenga ovamwaxe?
15 Oho ningi po shike ngeenge owa didilike kutya Omukriste mukweni oku na omaukwatya onhumba mawa? Mbela oho mu pandula ngoo omolwao? Paulus okwa tumbula mOvaroma etukulwa 16 ovaitaveli vakwao ve dulife 20 ovo ve na omaukwatya oo a lenga neenghono. (Rom. 16:3-7, 13) Pashihopaenenwa, Paulus okwa pandula Andronikus naJunias eshi va kala ovashikuli vaKristus efimbo lile ve mu dule, nokungaho okwa divilika oukwatya wavo welididimiko. Paulus okwa tumbula yo ina yaRufus, molwaashi otashi dulika a li e mu fila oshisho pahole.
16. Oidjemo ilipi tashi dulika i ka holoke po ngeenge otwa kala hatu pandula ovanyasha?
16 Nafye ohatu dulu okumona oidjemo iwa ngeenge otwa kala hatu pandula vamwe. Natu ka taleni koshihopaenenwa shomunyasha wedina Rico wokoFrance, oo a li a teka omukumo molwaashi xe, oo ehe fi Ondombwedi, ka li a hala a ninginifwe. Rico okwa li ta diladila kutya ota teelele a kule opo a dule okulongela Jehova pauyadi. Okwa li yo ha kala a nyika oluhodi eshi ha shekwa kofikola. Ndele omukulunhuongalo wedina Frédéric oo a li ha konakona naye okwa ti: “Onda li nda lombwela Rico kutya omapataneko oo otaa ulike kutya okwa kala ha lombwele vamwe kombinga yeitavelo laye.” Eendjovo odo dolupandu oda li da pameka Rico a kale a tokola toko okuninga exumokomesho noku kale e na ekwatafano liwa naxe. Rico okwa ka ninginifwa eshi e na omido 12.
17. (a) Ongahelipi hatu dulu okukwafela ovamwatate va ninge exumokomesho? (b) Ongahelipi omutumwa umwe a kwafela ovamwatate ovanyasha, nosha etifa oidjemo ilipi?
17 Pomhito keshe hatu pandula ovaitaveli vakwetu eshi va wanifa po nawa oinakuwanifwa yavo ile va ninga eenghendabala di tya sha, ohatu va tu omukumo va longele Jehova shi dulife. Omumwameme Sylvie, * oo a kala ta longo koBetel yaFrance oule womido, okwa ti kutya ovamwameme navo otava dulu okukala hava pandula ovamwatate. Oha kala nokuli e udite kutya oku na oshinakuwanifwa shokuninga ngaho. (Omayel. 3:27) Peemhito dihapu, ovamwameme ohava didilike oinima imwe oyo tashi dulika ovamwatate ihava didilike. Onghee hano, ngeenge ovamwameme tava pandula ovamwatate omolweenghendabala davo, otashi weda kwaasho ovamwatate va pyokoka tashi dulika ve va lombwela. Omutumwa koFrench Guiana wedina Jérôme, okwa kwafela ovalumenhu vahapu ovanyasha va kale va wana okuya moshilonga shoutumwa. Okwa ti: “Onda didilika kutya ngeenge onda pandula ovamwatate ovanyasha apa tave shi endifa nawa kondadalunde moukalele wavo ile eshi hava yandje omatyekosha a diladilwa nawa, ohashi va ningifa va kale ve na omukumo. Naasho ohashi ve linyengifa va xwepopaleke ounghulungu wavo.”
18. Omolwashike shiwa okulonga pamwe novamwatate ovanyasha?
18 Ohatu dulu yo okulinyengifa ovaitaveli vakwetu va ninge exumokomesho lopamhepo mokulonga pamwe navo. Omukulunhuongalo otashi dulika a pule omumwatate omunyasha oo e shii okulongifa okompiuta opo a pilinde ko-jw.org ouyelele wonhumba oo tau dulu okutwa omukumo ovanamido ovo vehe na eekompiuta. Oto dulu yo okupula omumwatate omunyasha e uye mu longe naye eshi to wapekulula Olupale lOuhamba. Okuninga eenghendabala da tya ngaho otaku ke mu pa omhito mu mone kutya ohave shi endifa nawa mushike, oku va pandula nokumona nghee tave linyenge kwaasho. — Omayel. 15:23.
DEULA VAMWE TO NINGILE KOMONGULA
19, 20. Omolwashike tu na okukwafela vamwe va ninge exumokomesho?
19 Eshi Jehova a nangeka po Josua a kwatele komesho Ovaisrael, okwa li yo a lombwela Moses a ‘pameke’ noku ‘nyatipalife’ Josua. (Lesha Deuteronomion 3:28.) Ope na ovanhu vahapu kunena tave uya mehangano laJehova, nopa pumbiwa ovamwatate va pyokoka opo va kwatele komesho. Onghee hano, Ovakriste aveshe va pyokoka ove na okukwafela ovamwatate ovanyasha nosho yo ovo opo va ninginifwa va longele Jehova pauyadi. Kungaho, otapa ka kala vahapu ovo tava i moilonga yefimbo li yadi nosho yo vahapu ovo ‘va wana okuhonga vakwao.’ — 2 Tim. 2:2.
20 Kutya nee otu li meongalo lonhumba ile omongudu oyo tai ningi exumokomesho opo i ninge eongalo, natu likwafeleni nokulitunga omolwonakwiiwa. Okukala hatu hopaenene Jehova oko ashike taku ke tu kwafela tu kale hatu yandje elitulemo komaukwatya mawa avamwe.
^ okat. 17 Omadina oo hao ovanhu ovo lelalela.


text:
Omolwashike hatu dimbuluka Ouvalelo wOmwene?
“Shi ningeni okudimbulukwa nge.” — 1 KOR. 11:24.
1, 2. Jesus okwa li a ninga shike moufiku wo 14 Nisan 33 O.P.? (Tala efano pehovelo loshitukulwa.)
MOUFIKU wo 14 Nisan 33 O.P., muJerusalem omwedi owa li wa tokeka. Jesus okwa li a dana Opaasa novayapostoli vaye, okudimbuluka nghee Jehova a xupifa Ovaisrael moupika wOvaegipti konima yomido 1 500. Opo nee lwanima Jesus okwa dika po ouvalelo we likalekelwa novayapostoli vaye 11 ovadiinini, oo tau ka kala edimbuluko lefyo olo a li ta ka fya efiku olo. * — Mat. 26:1, 2.
2 Jesus okwa li a ilikana ndele ta tambekida omungome inau ya onhafi kovayapostoli vaye, ta ti: “Tambuleni, lyeni.” Okwa kufa eholo lomaviinyu ndele ta ilikana vali, ndele ta ti: “Nweni mo amushe.” (Mat. 26:26, 27) Omungome nomaviinyu okwa li e na eityo le likalekelwa. Ovayapostoli vaJesus ovadiinini ova li ve lihonga oinima ihapu oufiku oo wa fimanenena.
3. Oshitukulwa eshi otashi ka nyamukula omapulo elipi?
3 Jesus okwa li a hala ovahongwa vaye va kale hava dimbuluka efyo laye omudo keshe, olo lwanima la ka kala hali ifanwa “oshililo shOmwene,” ile tu tye, Ouvalelo wOmwene. (1 Kor. 11:20) Vamwe otashi dulika ve lipule shi na sha naasho tava ti: Omolwashike tu na okudimbuluka efyo laJesus? Omungome nomaviinyu otaa ti shike? Ongahelipi hatu dulu okulilongekidila Edimbuluko? Oolyelye ve na okukufa ombinga mokulya nokunwa omadidiliko? Nongahelipi Ovakriste ve na okulinyenga kwaasho Omishangwa tadi ti kombinga yeteelelo lavo?
ETOMHENO MOLWAASHI HATU DIMBULUKA EFYO LAJESUS
4. Efyo laJesus ole tu ningila shike tashi shiiva?
4 Tu li oludalo laAdam, otwa fyuulula oulunde nefyo. (Rom. 5:12) Kape na omunhu ina wanenena ta dulu okuyandja oikulila kuKalunga yomwenyo waye mwene ile davamwe. (Eps. 49:7-10) Ndele Jesus okwe tu yandjela omwenyo waye wa wanenena nokuyandja ongushu yekulilo laye kuKalunga. Mokuninga ngaho, Jesus okwe shi ninga tashi shiiva opo tu kale tu na eteelelo lomwenyo waalushe, tuhe fi vali ovalunde noitatu ka fya vali. — Rom. 6:23; 1 Kor. 15:21, 22.
5. (a) Otu shi shii ngahelipi kutya Kalunga naKristus ove hole ovanhu? (b) Omolwashike tu na okukala pEdimbuluko lefyo laJesus?
5 Efiloshisho lekulilo ola ulika kutya Kalunga oku hole ovanhu aveshe. (Joh. 3:16) Ekuliloyambo laJesus ola ulika kutya naye oku tu hole. Nokuli nofimbo ine uya kombada yedu, Jesus okwa kala ha “nyakukilwa ovana vovanhu.” (Omayel. 8:30, 31) Olupandu letu lokupandula Kalunga nOmona oli na oku tu linyengifa tu kale hatu kala pEdimbuluko lefyo laJesus, nokungaho ohatu dulika kelombwelo olo kutya: “Shi ningeni okudimbulukwa nge.” — 1 Kor. 11:23-25.
EITYO LOMADIDILIKO EDIMBULUKO
6. Otu na okutala ko ngahelipi omungome nomaviinyu Edimbuluko?
6 Eshi Jesus a dika po Edimbuluko, ka li a lundulula pashikumwifilonga omungome nomaviinyu a ninge ngeno ombelela nohonde yaye yo venevene. Ponhele yaasho, okwa popya shi na sha nomungome a ti: ‘Oo otau ti olutu lange.’ Shi na sha nomaviinyu okwa ti: ‘Otaa ti ohonde yange, ohonde yehangano tai tilwashi omolwavahapu.’ (Mark. 14:22-24, yelekanifa no-NW.) Onghee hano, osha yela kutya omungome nomaviinyu okwa li e na okutalika ko e li omadidiliko.
7. Omungome oo hau longifwa pEdimbuluko otau faneke shike?
7 Poshiningwanima osho sha fimanenena shomo 33 O.P., Jesus okwa li a longifa omungome inau ya onhafi oo wa li wa xupa pouvalelo wOpaasa. (Ex. 12:8) Peemhito dimwe Omishangwa oda longifa onhafi okuulika kenyonauko ile koulunde. (Mat. 16:6, 11, 12; Luk. 12:1) Onghee hano, osha yeleka eshi Jesus a longifa omungome inau ya onhafi molwaashi owa li tau faneke olutu laye lihe na oulunde. (Heb. 7:26) Nomolwaasho, omungome wa tya ngaho oo hau longifwa pEdimbuluko.
8. Eholo lomaviinyu olo hali longifwa pEdimbuluko otali faneke shike?
8 Omaviinyu oo Jesus a li a longifa mo 14 Nisan 33 O.P., okwa li taa faneke ohonde yaye, nosho naanaa eholo lomaviinyu hali faneke kunena pEdimbuluko. Ohonde yaJesus oya li ya tika ‘okudima po omatimba,’ eshi a dipaelwa konhele imwe ya li kondje yaJerusalem yedina Golgata. (Mat. 26:28; 27:33) Molwaashi omungome nomaviinyu oo haa longifwa pEdimbuluko otaa faneke eyambo laJesus li na ondilo olo a yandja omolwovanhu ovaduliki notwa pandula efiloshisho la tya ngaho, osha yeleka kufye opo tu lilongekidile edano lokomudo lOuvalelo wOmwene.
EENGHEDI DIMWE OMO TO DULU OKULILONGEKIDA
9. (a) Omolwashike sha fimana okweendela pamwe nelesho lOmbibeli li na sha nEdimbuluko? (b) Ou uditile ngahelipi ekulilo?
9 Ngeenge otwa kala hatu endele pamwe nelandulafano lelesho lOmbibeli li na sha nEdimbuluko olo hali kala mokambo Konakona Omishangwa keshe efiku, ohatu ka dilonga kwaasho Jesus a li a ninga fimbo ina fya. Shikwao vali, osho otashi ke tu kwafela tu longekidile omitima detu Ouvalelo wOmwene. * Omumwameme umwe okwa ti: “Ohatu kala twa teelela Edimbuluko nodjuulufi. Omudo keshe ohatu kala twe li tala ko le likalekelwa shi dulife nale. Ohandi dimbuluka efiku limwe nda li ndi li ofika monhele omo hamu longekidilwa omidimba opo di ka pakwe . . . , eshi nda tala oshimhu shatate omuholike, opo ashike nda ka hovela okupandula ekulilo tashi di komutima. . . . Omishangwa adishe ondi di shii nondi shii oku di fatulula. Ndele eshi nda filwa nonda mona nghee efyo hali kumu omunhu, opo ashike nda ka hafela osho hatu ka wanifilwa okupitila mekulilo olo li na ondilo.” Eshi hatu lilongekidile Edimbuluko, oshiwa okudilonga kunghee ekuliloyambo laJesus le tu mangulula koulunde nefyo.
10. Okulilongekidila Edimbuluko otaku dulu okukuma ngahelipi oukalele wetu?
10 Okulilongekidila Edimbuluko otashi dulika ku kwatele mo omalongekido e na sha nokutamununa mo oukalele wetu meenghedi donhumba, tashi dulika mokukufa oukwafelikokolindjila pefimbo lEdimbuluko. Eshi hatu shivi ovakonakonimbibeli nakeshe tuu kOuvalelo wOmwene, ohatu ka kala twa hafa eshi hatu va lombwele kombinga yaKalunga, Omona waye nomanangekonoupuna oo a tuvikililwa ovo hava hafifa Jehova noku mu tanga. — Eps. 148:12, 13.
11. Ongahelipi Ovakorinto vamwe va li va lya omadidiliko Edimbuluko monghedi yokuhe na efimaneko?
11 Eshi to lilongekidile Ouvalelo wOmwene, diladila kwaasho omuyapostoli Paulus a li a shangela eongalo lopaKriste lOvakorinto. (Lesha 1 Ovakorinto 11:27-34.) Paulus okwa li a ulika kutya keshe umwe ou ta li omungome nokunwa meholo ye ina wana, “ota ka kala e netimba lolutu nohonde yOmwene” Jesus Kristus. Onghee hano, omuvaekwa “ne lipulaapule hano” tete opo a dule okulya omadidiliko Edimbuluko. Ngeenge hasho, “ote lilile ndee te linwine etokolo.” Omolwelihumbato lii, vahapu vomOvakorinto ova li ‘oingone novanaudu, navahapu ova fya’ pamhepo. Otashi dulika vamwe va li va lya nokunwa sha pitilila komesho ile pefimbo lEdimbuluko, osho tashi dulika she va ningifa va kale va kofa pamadiladilo nopamhepo. Okulya omadidiliko Edimbuluko monghedi yokuhe na efimaneko ya tya ngaho, okwa li kwe va ningifa va kale inava hokiwa vali kuKalunga.
12. (a) Paulus okwa li a faafanifa Edimbuluko nashike, nelondwelo lilipi a pa ovo hava kufa ombinga? (b) Oshike osho omunhu oo ha li nokunwa omadidiliko Edimbuluko e na okuninga ngeenge okwa nyono enyono la kwata moiti?
12 Paulus okwa faafanifa Edimbuluko noikulya oyo tai liwa navamwe, nokwa londwela ovo tava kufa ombinga ta ti: “Itamu dulu okunwa meholo lOmwene nomeholo leendemoni, itamu dulu okulya koshililo shOmwene nokoshililo sheendemoni.” (1 Kor. 10:16-21) Ngeenge omunhu oo ha li nokunwa omadidiliko Ouvalelo wOmwene okwa nyono enyono la kwata moiti, oku na okukonga ekwafo lopamhepo. (Lesha Jakob 5:14-16.) Ngeenge omuvaekwa oo okwa imike “oiimati yelidilululo,” okulya nokunwa kwaye omadidiliko Edimbuluko itaku ulike okuhe na efimaneko lekuliloyambo laJesus. — Luk. 3:8.
13. Omolwashike shiwa okwiilikana shi na sha neteelelo letu olo twa pewa kuKalunga?
13 Eshi hatu lilongekidile Edimbuluko, ohatu ka mona ouwa mokudilonga pamwe neilikano keteelelo letu olo twa pewa kuKalunga. Kape na omupiya waJehova e mu liyapulila nomushikuli omudiinini wOmona ta ka kala a hala okuulika okuhe na efimaneko mekuliloyambo laJesus mokulya omadidiliko Edimbuluko ngeenge ke na oumbangi we lixwa po oo tau ulike kutya oku li Omukriste omuvaekwa. Onghee hano, ongahelipi umwe ta dulu okuufa kutya okwa wana okulya nokunwa omadidiliko Edimbuluko ile hasho?
OLYELYE A WANA OKULYA OMADIDILIKO EDIMBULUKO?
14. Ekwatafano lilipi li li pokati kehangano lipe nokulya omadidiliko Edimbuluko?
14 Ovo va wana okulya omadidiliko Edimbuluko ove na oushili kutya ove li oilyo yehangano lipe. Jesus okwa popya shi na sha nomaviinyu a ti: ‘Eholo eli olo ehangano lipe omohonde yange.’ (1 Kor. 11:25) Okupitila momuprofeti Jeremia, Kalunga okwa li a xunganeka kutya ota ka ninga ehangano lipe olo inali fa ehangano lOmhango olo a ningile nOvaisrael. (Lesha Jeremia 31:31-34.) Kalunga okwa ninga ehangano lipe naIsrael shopamhepo. (Gal. 6:15, 16) Ehangano olo ola kolekwa kekuliloyambo laKristus notali longo omolwohonde yaye ya tika. (Luk. 22:20) Jesus oye Omupokati wehangano olo lipe, novavaekwa ovadiinini ovo ve li mo ove na efyuululo lomeulu. — Heb. 8:6; 9:15.
15. Oolyelye va tambulwa mehangano lOuhamba, noufembanghenda ulipi tava ka pewa ngeenge ova kala ovadiinini?
15 Oohandimwe ovo hava li omadidiliko Edimbuluko ove shi shii kutya ova tambulwa mehangano lOuhamba. (Lesha Lukas 12:32.) Ovo va kala ovashikuli vaJesus ovavaekwa nova kala ovadiinini kuye, va kala pamwe naye momauyahame aye, otava ka pangela pamwe naye meulu. (Fil. 3:10) Molwaashi ove li mehangano lOuhamba, ovavaekwa ovadiinini otava ka pangela pamwe naKristus meulu ve li eehamba fiyo alushe. (Eh. 22:5) Oohandimwe ovo ova wana okulya omadidiliko pOuvalelo wOmwene.
16. Yelifa pauxupi eityo lOvaroma 8:15-17.
16 Ovo va hololelwa komhepo kutya ove li ovana vaKalunga ovo ashike ve na okulya omadidiliko Edimbuluko. (Lesha Ovaroma 8:15-17.) Didilika kutya Paulus okwa longifa oshitya shOshiaramaic “Abba,” osho tashi ti “Tate.” Okaana otashi dulika ka longife oshitya osho eshi taka ifana xe, molwaashi ohashi longifwa kokuulika efimaneko noukaume. Ovo va pewa ‘omhepo [va ninge ovana,’ NW] ove li ovana vaKalunga vopamhepo. Omhepo yaye otai hepaulula pamwe nomhepo yavo, tai va kwafele va mone kutya vo ovanamati vaJehova ovavaekwa. Itashi ti kutya osheshi ashike va kanifa ohokwe yokukala kombada yedu. Ova tomhwa kutya otava ka fyuulula Ouhamba womeulu va ka pangele pamwe naJesus ngeenge ova kala ovadiinini fiyo omefyo. Kunena, ope na ashike oshixupe shovashikuli vaKristus 144 000 ovo ve “nevaeko okOmuyapuki” Jehova. (1 Joh. 2:20; Eh. 14:1) Omhepo yaye oyo hai va ningifa va ifane tava ti, ‘Abba! Tate!’ Kave na tuu ekwatafano naKalunga le likalekelwa!
KALA WA LENGA ETEELELO LOYE LA KANGHAMENA KOMBIBELI
17. Ovavaekwa ove na eteelelo lilipi, nove li tala ko ngahelipi?
17 Ngeenge ou li Omukriste omuvaekwa, eteelelo lomeulu olo oshinima sha fimana okukwatela momailikano oye opaumwene. Eshi Ombibeli ya popya shi na sha ‘nokuvalekelwa’ omuhomboli meulu, Jesus Kristus, naave owa kwatelwa mo nowa teelela nodjuulufi oku ka kala ‘omuhombolwa’ waKristus. (2 Kor. 11:2; Joh. 3:27-29; Eh. 21:2, 9-14) Ngeenge Kalunga ta popi mEendjovo daye shi na sha nohole yaye yokuhola ovana vopamhepo, ou shii kutya oove to tongwa. Nongeenge Eendjovo daJehova tadi pe ovanamati vaye ovavaekwa omalombwelo, omhepo iyapuki ohai ku linyengifa u dulike. Omhepo yaKalunga otai hepaulula pamwe nomhepo yoye kutya ou na eteelelo lomeulu.
18. “Eedi” dimwe odi na eteelelo lilipi, nou li uditile ngahelipi?
18 Ngeenge ou li ‘mongudu inene’ ‘yeedi’ dimwe, Kalunga okwe ku pa eteelelo loku ka kala kombada yedu. (Eh. 7:9; Joh. 10:16) Molwaashi owa hala okukala mOparadisa kombada yedu, oho mono ehafo mokudilonga kwaasho Ombibeli tai ti shi na sha nonghalamwenyo yomonakwiiwa kombada yedu. Owa teelela nodjuulufi u ka hafele ombili inene pamwe novapambele voye novayuki vamwe vali. Owa teelela yo nodjuulufi eshi itapa ka kala vali omhumbwe yoikulya, oluhepo, okumona oixuna, ouyahame nefyo. (Eps. 37:10, 11, 29; 67:7; 72:7, 16; Jes. 33:24) Owa djuulukwa oku ka hambelela ovo tava ka nyumunwa notava ka kala ve na eteelelo lokukala nomwenyo fiyo alushe kombada yedu. (Joh. 5:28, 29) Ino pandula tuu eshi Jehova e ku pa eteelelo olo likumwifi! Nonande iho li omadidiliko Edimbuluko, oho kala po opo u ulike olupandu loye lekuliloyambo laJesus Kristus.
OPO NGOO TO KA KALA?
19, 20. (a) Ongahelipi eteelelo olo wa pewa kuKalunga tali dulu okukala loshili kwoove? (b) Omolwashike to ka kala pOuvalelo wOmwene?
19 Kutya nee eteelelo loye olokombada yedu ile olomeulu, otali ka kala ashike loshili kwoove ngeenge ou na eitavelo muJehova Kalunga, muJesus Kristus nomekulilo. Okukala pEdimbuluko otaku ke ku pa omhito u dilonge keteelelo loye nokefimano lefyo laJesus. Onghee hano, shi ninga elalakano loye oku ka kala umwe womomamiliyona oo taa ka kala pOuvalelo wOmwene oo tau ka ningwa eshi etango tali ningine mEtitano, 3 Aprili 2015 pOmalupale Ouhamba nopeenhele vali dimwe mounyuni aushe.
20 Okukala pEdimbuluko otaku dulu okuhapupalifa olupandu loye lokupandula ekuliloyambo laJesus. Okupwilikina nelitulemo koshipopiwa osho tashi ka yandjwa po otaku dulu oku ku linyengifa u ulike ohole yokuhola vamwe moku va lombwela shi na sha naasho we lihonga kombinga yohole yaJehova nosho yo elalakano laye linene li na sha novanhu. (Mat. 22:34-40) Onghee hano, kala wa tokola toko opo u ka kale pOuvalelo wOmwene.


text:
Kala omudiinini kOuhamba waKalunga
“Kave fi vomounyuni.” — JOHANNES 17:16.
OMAIMBILO: 63, 129
1, 2. (a) Epambafano lilipi li li pokati kokukala omudiinini kuJehova nokuhakufa ombinga momalipumomumwe ounyuni ou? (Tala efano pehovelo loshitukulwa.) (b) Ovanhu vahapu ovadiinini kushike, ndele osho ohashi etifa oidjemo ilipi?
OVAPIYA vaJehova ihava yambidida oinima oyo hai tukaula ovanhu, ngaashi oukwashiwana, oukwamuhoko ile eputuko. Omolwashike mbela? Omolwaashi otu hole Jehova, tu li ovadiinini kuye nohatu dulika kuye. (1 Johannes 5:3) Kashi na nee mbudi kutya otu li peni ile otwa dja peni, ohatu wilikwa komifikamhango daKalunga. Okukala ovadiinini kuJehova nokOuhamba waye osho sha fimanenena shi dule keshe shimwe. (Mateus 6:33) Nomolwaasho hatu dulu okutya katu fi oshitukulwa ‘shounyuni.’ — Lesha Johannes 17:11, 15, 16; Jesaja 2:4.
2 Ovanhu vahapu mounyuni kunena ove li ovadiinini koilongo yavo, komuhoko, keputuko ile nokuli keespana davo domaudano. Shi nyikifa oluhodi, osho osha ningifa vahapu va kwatwe komhepo yefiyafanepo, va kale ve tondafane nomafimbo amwe otashi dulika nokuli va dipae ovo ve li ovadiinini kongudu oyo ve li omhinge nayo. Nonande ihatu kufa ombinga momalipumomumwe a tya ngaho, otaa dulu oku tu kuma nosho yo okukuma ovapambele vetu, notashi dulika tu mone oixuna omolwokuhenouyuki. Oto dulu okukufa ombinga noupu ngeenge omapangelo otaa ningi omatokolo ehe li pauyuki, molwaashi Kalunga okwe tu shitila oukwatya wokushiiva osho shi li pauyuki naasho shihe li pauyuki. (Genesis 1:27; Deuteronomion 32:4) Oho kala u udite ngahelipi ngeenge pa ningwa sha shihe li pauyuki? Oto dulu ngoo okukala ino kufa ombinga?
Ovakriste vashili ihava diladila kutya oshitukulwa shonhumba shounyuni waSatana oshi li xwepo shi dule ikwao
3, 4. (a) Omolwashike ihatu ame ombinga ngeenge pa holoka omalipumomumwe? (b) Oshike hatu ka kundafana moshitukulwa eshi?
3 Ngeenge pa holoka omalipumomumwe, ovanhu vahapu ohava ame ombinga molwaashi omapangelo okwe va tomha kutya osho osho omukwashiwana washili e na okuninga. Ashike fye ohatu shikula Jesus. Onghee hano, ihatu kufa ombinga moinima yopapolotika noihatu i moita. (Mateus 26:52) Ovakriste vashili ihava diladila kutya oshitukulwa shonhumba shounyuni waSatana oshi li xwepo shi dule ikwao. (2 Ovakorinto 2:11) Inatu hala okukufa ombinga nandenande momalipumomumwe omounyuni ou. — Lesha Johannes 15:18, 19.
4 Molwaashi inatu wanenena, vamwe vomufye otashi dulika natango tu na outondwe novanhu ovo va yooloka ko kufye. (Jeremia 17:9; Ovaefeso 4:22-24) Moshitukulwa eshi, ohatu ke lihonga omafinamhango oo tae tu kwafele tu lwife nokufinda oikala ya tya ngaho oyo hai tukaula ovanhu. Ohatu ka kundafana yo nghee hatu dulu okukala ovadiinini kOuhamba nokulideula tu kale hatu diladila ngaashi Jehova naJesus.
OMOLWASHIKE IHATU KUFA OMBINGA MOMALIPUMOMUMWE NOMOMASHILAFANO OUNYUNI?
5, 6. Eshi Jesus a li kombada yedu okwa li a tala ko ngahelipi ovanhu vomaludi a yoolokafana, nomolwashike?
5 Ngeenge oho mono shidjuu okuhakufa ombinga, lipula kutya, ‘Ngeno Jesus okwa ninga po shike?’ Eshi Jesus a li kombada yedu, pokati kOvajudea, Ovagalilea nOvasamaria opa li hapa kala omalipumomumwe nokuhaudafana. Diladila koihopaenenwa ei: Ovajuda nOvasamaria kava li hava popi. (Johannes 4:9) Ovafarisai nOvasadukai kava li hava tu kumwe moinima ihapu. (Oilonga 23:6-9) Ovajuda ovo va li ve lihonga Omhango ova li hava diladila kutya ove li xwepo ve dule ovo vehe i shii. (Johannes 7:49) Natango, vahapu ova li ve tonde ovafendelifi nosho yo Ovaroma. (Mateus 9:11) Ashike Jesus ka li a kufa ombinga momalipumomumwe a tya ngaho. Nonande okwa kala alushe ha popile oshili kombinga yaJehova nokwa li e shii kutya Ovaisrael ova li oshiwana shaKalunga she likalekelwa, ka li a honga ovahongwa vaye kutya ove li xwepo ve dule vamwe. (Johannes 4:22) Ponhele yaasho, okwe va honga va kale ve hole ovanhu aveshe. — Lukas 10:27.
Jehova naJesus ihava diladila kutya omuhoko, oukwashiwana ile elaka lonhumba oli li xwepo li dule makwao
6 Omolwashike Jesus a li ina tala ko ovanhu vonhumba ve li xwepo ve dule vakwao? Omolwonghedi omo ye naXe va tala ko ovanhu. Jehova okwa shita ovanhu opo va yadife edu nomihoko di lili noku lili. (Genesis 1:27, 28) Onghee hano, Jehova naJesus ihava diladila kutya omuhoko, oukwashiwana ile elaka lonhumba oli li xwepo li dule makwao. (Oilonga 10:34, 35; Ehololo 7:9, 13, 14) Otu na okushikula oshihopaenenwa shavo sha wanenena. — Mateus 5:43-48.
7, 8. (a) Otwa ama kombinga yalyelye, nomolwashike? (b) Oshike tu na okudimbuluka kombinga yekandulepo lomaupyakadi ovanhu?
7 Omolwashike ihatu yambidida epangelo nande olimwe lopanhu? Omolwaashi otwa ama kombinga yaJehova noye Omupangeli wetu. Satana okwa popya moshikunino shaEden kutya Jehova ke fi omupangeli muwa wovanhu. Satana okwa li a hala ovanhu va itavele kutya onghedi yaye yokuninga oinima oya denga mbada i dule yaKalunga. Jehova okwa efa opo tu tokole kufye vene kutya otwa hala okwaama kombinga yalyelye. Ndele mbela ongahelipi shi na sha naave paumwene? Mbela oho dulika ngoo kuJehova molwaashi wa itavela kutya onghedi yaye yokuninga oinima oya denga mbada i dule yoye? Mbela owa tomhwa ngoo kutya Ouhamba waye oo ashike tau ka kandula po omaupyakadi etu? Ile oto diladila kutya ovanhu otava dulu okulipangela vo vene nomupondo nopehe na ekwafo laKalunga? — Genesis 3:4, 5.
8 Pashihopaenenwa, ngeenge umwe okwe ku pula kutya oho kala u uditile ngahelipi ongudu yonhumba yopapolotika, ongudu yonhumba tai ningi ekangha ile ehangano lonhumba la yukila oko, oto ka nyamukula ngahelipi? Eengudu dimwe domwaado otashi dulika da halelela shili okukwafela ovanhu. Ashike otu shii kutya Ouhamba waJehova oo ashike tau dulu okukandula po omaupyakadi ovanhu nokukufa po okuhenouyuki akushe. Ohatu landula yo ewiliko olo Jehova te tu pe okupitila meongalo, ponhele yakeshe umwe a ninge osho ta diladila kutya osho sha denga mbada. Nomolwaasho omaongalo a hangana.
9. Ovakriste vamwe vomefelemudo lotete ova li ve na oupyakadi ulipi, noshike va li va pumbwa okuninga?
9 Mefelemudo lotete, Ovakriste vamwe vomuKorinto ova li tava patafana tava ti: ‘Ame owaPaulus, nomukwao: ame owaApollos, ile: ame owaKefas, navali: ame owaKristus.’ Paulus okwa li a kumwa eshi a didilika mo oshinima sha tya ngaho. Osho osha li oupyakadi wa kwata moiti, molwaashi osha li tashi nyono po ombili yeongalo. Onghee hano, Paulus okwa li a pula ovamwaxe ta ti: “Mboli Kristus okwa tukaulwa?” Okwe va pa omayele a ti: “Ohandi mu kumaida, ovamwatate, omolwedina lOmwene wetu Jesus Kristus, amushe mu kale kumwe mu nondaka imwe, nye mu ha kale mwa tukauka mokati keni, ndelenee mu kale hamu udafana meendunge dimwe nomokudiladila shimwe.” Osho osha faafana kunena. Meongalo kamu na okukala etukauko. — 1 Ovakorinto 1:10-13; lesha Ovaroma 16:17, 18.
10. Paulus okwa li a dimbulukifa shike Ovakriste, noshike hatu lihongo mwaasho?
10 Paulus okwa li a dimbulukifa Ovakriste ovavaekwa kutya oukwashiwana wavo owomeulu nokave na okuyandja elitulemo koinima “yopadu.” (Ovafilippi 3:17-20) * (Tala eshangelo lopedu.) Ovavaekwa ove li ovatumwa ile ovakalelipo vaKalunga naKristus. Ngeenge omukalelipo e li moshilongo osho shihe fi shavo, iha kufa ombinga moinima yopapolotika nomomalipumomumwe oshilongo osho. Monghedi ya faafana, itashi ka kala sha yuka kovavaekwa okukufa ombinga moinima yopapolotika nomomalipumomumwe ounyuni ou. (2 Ovakorinto 5:20) Ovo ve na eteelelo lokukala nomwenyo fiyo alushe kombada yedu navo ovadiinini kOuhamba noihava kufa ombinga momalipumomumwe ounyuni ou.
LIDEULA U KALE ALUSHE OMUDIININI KOUHAMBA WAJEHOVA
11, 12. (a) Oikala ilipi tu na okuhenuka ngeenge otwa hala okukala ovadiinini kOuhamba waKalunga? (b) Omumwameme umwe okwa li ha kala e uditile ngahelipi ovanhu vamwe, noshike she mu kwafela a lundulule?
11 Moitukulwa ihapu younyuni, ovanhu ohava kala va nanenwa unene tuu kwaavo ve na onakudiwa ya faafana, eputuko nohava popi elaka limwe. Luhapu ohava kala ve udite etumba neenghono omolwonhele apa va dja. Ashike katu na okweefa oikala ya tya ngaho i tu nwefe mo. Ponhele yaasho, otu na okulundulula onghedi yetu yokudiladila notwa pumbwa okudeula eliudo letu opo tuha kale tu na ombinga nande omushimwe shomoinima oyo. Ongahelipi hatu dulu okuninga ngaho?
12 Pashihopaenenwa, Mirjeta * (tala eshangelo lopedu) okwa dalelwa moshilongo osho sha li hashi ifanwa nale Yugoslavia. Moshitukulwa omo a kulila, ovanhu ove tonde Ovaserbia. Eshi e lihonga kombinga yaJehova, okwa li a didilika kutya Jehova ina lenga omuhoko wonhumba komesho yadikwao nosho yo kutya Satana oye a hala ovanhu va kale ve tondafane. Onghee hano, Mirjeta okwa li a ninga eenghendabala da mana mo opo a lundulule etaleko laye. Ndele eshi oita ya li ya tukuluka pokati komihoko di lili noku lili moshitukulwa omo a li hadi, okwa li a hovela okukala vali e tonde Ovaserbia. Ka li nokuli a hala oku va udifila. Molwaashi okwa li e shii kutya osha puka, okwa li a pula Jehova e mu kwafele a efe po oikala ya tya ngaho. Okwa li yo a pula Jehova e mu kwafele a hovele okukokola ondjila. Mirjeta okwa ti: “Onda li nda didilika kutya okuyandja elitulemo koukalele oko onghedi ya denga mbada oyo ya kwafela nge. Ngeenge ndi li moukalele, ohandi kendabala okuhopaenena oukwatya waJehova wohole, nonda ka mona omaliudo okukala ndi tonde vamwe taa kana po.”
13. (a) Oshike sha li sha ningilwa Zoila, nokwa li e linyenga ngahelipi? (b) Oshike hatu lihongo moshimoniwa shaZoila?
13 Omumwameme wedina Zoila wokoMexico okwa li a tembukila koEurope. Meongalo lavo omu na ovamwatate novamwameme va dja koshitukulwa shimwe vali shaLatin America. Zoila okwa ti kutya vamwe vomuvo ova li hava sheke oshilongo oko a dja, eputuko lasho nosho yo eemusika dasho. Molwaashi okwa li ha kala a handuka, okwa ilikana kuJehova e mu kwafele aha handuke vali. Mbela ngeno otwe linyenga ngahelipi, ngeno otwa li monghalo yaye? Ovamwatate novamwameme vamwe natango otava kondjo nokupangela omaliudo avo ngeenge ova udu vamwe tava popile mowii onhele apa va dja. Onghee hano, inatu hala nande okutya sha ile okuninga sha osho tashi ulike kutya otwa tala ko ovanhu vamwe ve li xwepo ve dule vakwao. Inatu hala okweeta etukauko meongalo ile pamwe pe li li. — Ovaroma 14:19; 2 Ovakorinto 6:3.
Pula Jehova e ku kwafele u kale u na etaleko la fa laye li na sha novanhu
14. Oshike tashi dulu oku ku kwafela u kale u na etaleko la fa laJehova li na sha novanhu?
14 Atusheni otu shii kutya ovapiya vaJehova ove li oshiwana sha hangana, onghee hano, inatu kala tu udite kutya onhele ile oshilongo shimwe oshi li xwepo shi dule shikwao. Ashike otashi dulika ovapambele voye naavo wa putuka navo ve ku nwefe mo u kale u hole onhele apa wa dja. Onghee hano, otashi dulika natango u kale u tonde ovanhu vomoiwana imwe, veputuko, velaka ile vomuhoko umwe. Oshike tashi dulu oku ku kwafela u ninge omalunduluko? Dilonga kunghee Jehova ha kala e uditile ovanhu ovo have litangele oilongo yavo ile ovo hava diladila kutya ove li xwepo ve dule vakwao. Ninga omapekaapeko a wedwa po e na sha noshikundafanwa osho pefimbo lekonakono loye lopaumwene ile pelongelokalunga loukwaneumbo. Opo nee pula Jehova e ku kwafele u kale u na etaleko la fa laye li na sha novanhu. — Lesha Ovaroma 12:2.
15, 16. (a) Vamwe otave ke linyenga ngahelipi molwaashi twa yooloka ko kuvo? (b) Ongahelipi ovadali tava dulu okukwafela ovana vavo va kale ovadiinini kuJehova?
15 Molwaashi otwa hala okulongela Jehova tu na eliudo liwa, ope na omafimbo amwe twa pumbwa okuulika kutya otwa yooloka ko filufilu kovanailonga pamwe nafye, ovanafikola vomongudu yetu, ovashiinda ile ovapambele. (1 Petrus 2:19) Jesus okwe tu londwela kutya vamwe otava ka kala nokuli ve tu tonde molwaashi twa yooloka ko kuvo. Dimbuluka kutya ovanhu vahapu ovo have tu pataneke kave shii sha kombinga yOuhamba waKalunga. Onghee hano, kave udite ko kutya omolwashike sha fimana kufye okukala ovadiinini kOuhamba ponhele yokukala ovadiinini komapangelo opanhu.
16 Opo tu kale ovadiinini kuJehova, otu na okukala hatu dulika kuye kashi na nee mbudi kutya vamwe otava ningi shike ile otava ti ngahelipi. (Daniel 3:16-18) Ovanyasha ovo unene tashi dulika va mone shidjuu okukala va yooloka ko kuvamwe. Ovadali, kwafeleni ovana veni va kale ve na ouladi kofikola. Ovana veni otashi dulika va kale va tila okwaanya okusalutila epandela ile okwaanya okukufa ombinga momadano amwe vali opashiwana. Otamu dulu okukonakona pefimbo lelongelokalunga loukwaneumbo weni nghee Jehova e uditile oinima ya tya ngaho. Va honga nghee ve na okuyelifa kombinga yeitavelo lavo monghedi ya yela nonefimaneko. (Ovaroma 1:16) Nongeenge osha pumbiwa, kwafela ovana voye mokupopya novahongi vavo noku va yelifila osho ovana voye va itavela.
HAFELA ESHITO LAJEHOVA ALISHE
17. Otu na okuhenuka omadiladilo elipi, nomolwashike?
17 Luhapu ohatu hafele oikulya, okupopya elaka, omudingonoko nosho yo eenghedindjikilile daapo twa kulila. Ndele mbela ohatu kala tu udite kutya osho tu hole alushe oshiwa shi dulife osho shi holike kuvamwe? Jehova okwa hala tu hafele oinima i lili noku lili oyo a shita. (Epsalme 104:24; Ehololo 4:11) Onghee hano, omolwashike u na okukomangela kutya onghedi yonhumba yokuninga oinima oyo ya denga mbada i dule dikwao?
Jehova okwa hala ovanhu aveshe va ka kale nomwenyo fiyo alushe
18. Omolwashike shiwa kufye okukala twa tala ko vamwe monghedi omo Jehova he va tale ko?
18 Jehova okwa hala ovanhu aveshe ve lihonge kombinga yaye, ve mu longele nova ka kale fiyo alushe. (Johannes 3:16; 1 Timoteus 2:3, 4) Onghee hano, ngeenge ovamwatate ove na omaetepo a yooloka ko kwaao etu, otu na okukala tu na ehalo okupwilikina kuvo, shimha ashike omaetepo avo ehe li omhinge netaleko laJehova. Ngeenge otwa ningi ngaho, onghalamwenyo yetu otai ka kala ihokwifa noihafifa, nohatu ka kala twa hangana novamwatate novamwameme. Ngaashi twa kundafana metetekelo, ihatu kufa ombinga momalipumomumwe ounyuni ou molwaashi otu li ovadiinini kuJehova nokOuhamba waye. Otu tonde omhepo younhwa noyefiyafanepo yomounyuni waSatana. Inatu hafa tuu eshi Jehova e tu honga tu kale tu hole ombili notwe lininipika! Otu udite ngaashi Omupsalme oo a ti: “Taleni, oshiwa nosha wapala shi fike peni, ovamwatate ngenge tava kala kumwe nombili.” — Epsalme 133:1.
^ okat. 10 Vamwe ovo va li meongalo muFilippi otashi dulika va li ve na oukwashiwana waRoma nomolwaasho va li ve na oufemba wokuninga oinima yonhumba ve dule ovamwaxe ovo va li vehe u na.
^ okat. 12 Omadina amwe hao ovanhu ovo lelalela.


text:
Ovadali, kwafeleni ovana veni va pameke eitavelo lavo
‘Ovamati noukadona nava tange edina lOmwene.’ — EPS. 148:12, 13.
OMAIMBILO: 88, 115
1, 2. (a) Ovadali ova taalela eshongo lilipi, nongahelipi tava dulu okuungaunga nalo? (b) Oitwa ine ilipi hatu ka konakona paife?
OVALIHOMBOLI vamwe vokoFrance ova ti: “Fye otwa itavela muJehova, ashike osho inashi hala kutya ovana vetu navo otava ka itavela muye.” Ova weda ko tava ti: “Eitavelo kali fi oshinima osho ho dalwa nasho. Ovana vetu ohava kulike eitavelo kanini nakanini.” Omumwatate umwe wokoAustralia okwa ti: “Oshi li eshongo la kula okukwafela okaana koye ka kulike eitavelo momutima wako. Otwa pumbwa okulongifa oilongifo aishe oyo tu na opo tu kwafele ovana vetu. Otashi dulika u diladile kutya okaana oka mbilipalelwa kenyamukulo loye. Ndele lwanima otashi dulika ke ke ku pule natango epulo la faafana. Otashi dulika ka kale ka mbilipalelwa komanyamukulo oye nena, ashike efiku limwe otaka ka kala ka hala okuuda shihapu. Otashi dulika u na okukala ho kundafana nako oinima imwe lwoikando.”
2 U li omudali, mbela omafimbo amwe oho kala u udite kutya ito ka pondola okuhonga nokukwafela ovana voye va kale ovalumenhu novakainhu ve na eitavelo? Oshoshili kutya itatu dulu okupondola kufye vene. (Jer. 10:23) Ashike ohatu dulu okupondola ngeenge otwa pula ewiliko kuJehova. Natu ka tale koinima ine oyo tai dulu oku mu kwafela eshi tamu kendabala okukwafela ovana veni va pameke eitavelo lavo: (1) Shiiva ovana voye nawa. (2) Honga nomutima aushe. (3) Kala ho longifa omafaneko taa wapalele. (4) Kala omulididimiki noho ilikana alushe.
SHIIVA OVANA VOYE NAWA
3. Ongahelipi ovadali tava dulu okuhopaenena onghedi yaJesus yokuhonga?
3 Jesus ka li ha kala a tila okupula ovashikuli vaye kutya ova itavela shike. (Mat. 16:13-15) Otwa pumbwa oku mu hopaenena. Osha fimana okukala ho pula ovana voye va holole omadiladilo avo pefimbo noponhele tai wapalele. Otamu dulu yo okukundafana kombinga yomalimbililo oo tashi dulika ve na. Omumwatate womido 15 wokoAustralia okwa ti: “Tate oha popi naame luhapu kombinga yeitavelo lange noha kwafele nge ndi kale handi tomhafana. Oha pula nge ta ti: ‘Ombiibeli otai ti shike?’ ‘Mbela owa itavela ngoo osho tai ti?’ ‘Omolwashike we shi itavela?’ Oha kala a hala ndi nyamukule noitya yange mwene, ndele hakweendulula ashike osho ye ile meme a popya. Eshi handi ende handi kulu, onda li ndi na okuyelifa shihapu.”
4. Omolwashike sha fimana okutala ko omapulo ounona a fimana? Yandja oshihopaenenwa.
4 Ngeenge okaana oka limbililwa omahongo amwe Ombiibeli, ino ka handukila ile u ka hanyaukile. Ka kwafela nelididimiko mokutomhafana nako kombinga yoshinima osho. Omudali umwe okwa ti: “Kala ho tale ko omapulo okaana koye a fimana. Ino kala we a dina. Ino henuka yo okukundafana kombinga yoikundafanwa yonhumba molwaashi u wete ino manguluka okupopya kombinga yayo.” Osha fimana okukala ho tale ko omapulo okaana koye e li euliko kutya ohake lipula moule noka hala okuuda shihapu. Nokuli naJesus eshi a li e na omido 12 okwa li ha pula omapulo omoule. (Lesha Lukas 2:46.) Omumati weedula 15 wokoDenmark okwa ti: “Efiku limwe eshi nda li nda popya kutya onda limbililwa ngeenge otu li ngoo melongelokalunga lashili, ovadali vange ova li va pwilikina nge nengungumano nonande otashi dulika sha li she va limbililika. Ova li va nyamukula omapulo ange aeshe tava longifa Ombiibeli.”
5. Ongahelipi ovadali tava dulu okuulika kutya ove na ko nasha neitavelo lovana vavo?
5 Shiiva ovana voye nawa, sha hala kutya, shiiva omadiladilo avo, omaliudo avo nosho yo osho have lipula nasho. Ino diladila ashike kutya ove na eitavelo molwaashi hava i kokwoongala nohava kufa ombinga moukalele pamwe naave. Kaleni hamu kundafana oinima yopamhepo nopeemhito opo hamu kala mwe lipyakidila nomalipyakidilo akeshe fiku. Kala ho ilikana pamwe novana voye noku va kwatela momailikano oo. Kendabala okushiiva omayeleko eitavelo oo tava shakeneke noku va kwafela va dule oku a finda.
HONGA NOMUTIMA AUSHE
6. Ngeenge ovadali ova findile oshili yOmbiibeli momitima davo vene, otashi ke va kwafela ngahelipi?
6 Jesus, e li omuhongi, okwa li ha hange omitima dovanhu molwaashi okwa li e hole Jehova, Eendjovo daYe nosho yo ovanhu. (Luk. 24:32; Joh. 7:46) Ovadali navo otava ka hanga omitima dovana vavo ngeenge ova kala ve na ohole ya tya ngaho. (Lesha Deuteronomion 6:5-8; Lukas 6:45.) Onghee hano, ovadali, kaleni hamu konakona noukeka Ombiibeli nosho yo oileshomwa yetu. Kaleni mu na ohokwe meshito nomoitukulwa oyo i li moishangomwa yetu oyo ya kundafana kombinga yeshito. (Mat. 6:26, 28) Ngeenge owa kala ho ningi ngaho, oto ka hapupalifa eshiivo loye, otashi ka kulika olupandu loye lokupandula Jehova notashi ke ku kwafela u honge ovana voye noupu. — Luk. 6:40.
7, 8. Ngeenge omutima womudali ou yadi oshili yOmbiibeli, otashi ke mu linyengifa a ninge shike? Yandja oshihopaenenwa.
7 Ngeenge momutima woye omu yadi oshili yOmbiibeli, oto ka kala wa hala oku i kundafana noukwaneumbo woye. Kala ho shi ningi alushe, ndele hangeenge ashike tamu lilongekidile okwoongala kwopaKriste ile pelongelokalunga loukwaneumbo. Oshi na okukala oshitukulwa sheenghundafana deni dakeshe efiku, ashike kashi na okuningwa kefininiko, ndele omu na okukala hamu popi mwa mangulukilafana. Ovalihomboli vamwe vokoUnited States ohava diladila kombinga yaJehova ngeenge oukwaneumbo wavo otau hafele oshinima shonhumba shomeshito ile oikulya yonhumba. Ova ti: “Ohatu kwafele ovana vetu va mone kutya oinima oyo otai holola ngahelipi ohole nounongo waJehova.” Ovalihomboli vamwe vokoSouth Africa, ngeenge tava longo moshikunino novanakadona vavo vavali, ove hole okuyelifila ovana vavo nghee eembuto hadi mene monghedi ikumwifi ndele tadi ningi oimeno ya kula. Ova ti: “Ohatu kendabala tu honge ovana vetu va kale va fimaneka omwenyo nanghee eshito la kitakana nolikumwifi.”
8 Omudali umwe wokoAustralia, eshi omonamati a li e na omido omulongo, ova li va ya komisiuma opo a kwafele omonamati oo a pameke eitavelo laye muKalunga nomeshito. Xe okwa ti: “Otwa mona omafano oishitwa yomomeva yonale . . . Osha li she tu kumifa okumona nghee oinamwenyo oyo ihe ko vali ya li iwa, ya shitwa monghedi ya kitakana noye lixwa po, ya fa ashike oyo hatu mono kunena. Ngeenge vamwe otava ti kutya oinima i na omwenyo oya enda tai lunduluka fiyo ya kitakana, omolwashike oishitwa oyo yonale ya li nale ya kitakana neenghono? Osha li sha kumwifa nge neenghono nonda li nda lombwela omonamati wange.”
LONGIFA OMAFANEKO TAA WAPALELE
9. Omolwashike okulongifa omafaneko haku pondola, nomudali umwe okwe shi ulika ngahelipi?
9 Jesus okwa li ha longifa omafaneko oo haa pendula omadiladilo, taa kumu omutima, notaa dulu okudimbulukiwa noupu. (Mat. 13:34, 35) Ounona ohava dulu okufaneka oinima momadiladilo noupu. Onghee hano, ovadali kendabaleni okulongifa alushe omafaneko ngeenge tamu hongo ovana veni. Omudalakadi umwe wokoJapan oo e na ovanamati vavali osho ha ningi ngaho. Eshi ovanamati vaye va li ve na eedula hetatu nomulongo, okwa li e va honga kombinga yewangadjo nanghee Jehova a ulika okunakonasha kwaye eshi e li shita. Okwa li e va pa omashini, osuuka nosho yo okoofi, ndele te va pula keshe umwe e mu ningile okoofi. Omudali oo okwa ti: “Ova li ve i ninga noukeka. Eshi nde va pula kutya omolwashike ve i ninga nawanawa, ova ti ova hala okoofi i kale naanaa ngaashi ei ndi hole. Onda li nde va fatululila kutya Kalunga okwa lumbakanifa eemhepo mewangadjo noukeka opo tu dule okukala hatu fuda nawa.” Efaneko olo ola li tali wapalele eedula davo, nova li tava dulu oku li uda ko noupu. Nomolwaasho, ova kala hava dimbuluka oshilihongomwa osho ve lihonga mefaneko olo.
10, 11. (a) Efaneko lilipi to dulu okulongifa opo u kwafele okaana ka kulike eitavelo lako muKalunga? (Tala efano pehovelo loshitukulwa.) (b) Omafaneko elipi wa mona haa pondola?
10 Oto dulu okulongifa efaneko li na sha nokuteleka opo u kwafele okaana koye ka kulike eitavelo muKalunga. Ngahelipi mbela? Konima eshi wa teleka oshikuki ile oumbishikiti, yelifila ounona kutya omolwashike sha fimana okulandula omalombwelo e na sha noinima oyo u na okulongifa. Opo nee oto dulu okupa okaana oshiimati, ngaashi eapula, ndele to ka pula kutya: “Mbela ou shi ngoo kutya omwa kwatelwa oinima ihapu opo eapula li holoke po?” Li teta pokati, ndele to ka pe onhi. Oto dulu oku ka yelifila kutya onhi oyo oi na omauyelele a kitakana e na sha nanghee eapula li na okuholoka po e dule kokule omauyelele oo haa kala momambo okuteleka. Oto dulu oku ka pula kutya: Ngeenge elandulafano lokuteleka oshikuki oli na ou e li shanga, mbela ouyelele wa kitakana oo u li monhi yeapula owa tulwa mo kulye? Ngeenge okaana koye oke li mepupi lounyasha, oto dulu oku ka yelifila kutya ouyelele u na sha nanghee eapula ile omuti womayapula u na okukula owa tuvikilwa mo-DNA. Otamu dulu yo okutala pamwe omafano oo e li pepandja 10-20 lokambo The Origin of Life—Five Questions Worth Asking.
11 Ovadali vahapu ohava hafele okukundafana novana vavo oitukulwa oyo hai kala mo-Awake! i na oshipalanyole “Was It Designed?” Ile va longife oitukulwa oyo opo va honge ounona ovo vanini oinima oyo tava dulu okuuda ko noupu. Pashihopaenenwa, ovalihomboli vamwe vokoDenmark ova li va yelekanifa eedila odo da longwa kovanhu noudila. Ova ti: “Eedila odo da longwa kovanhu ohadi monika da fa oudila. Ndele mbela eedila do ohadi dulu ngoo okudala omai noku a nangela fiyo da tendula? Mbela oudila ova pumbwa ngoo onhele ye likalekelwa yokunambela? Mbela omudumo wodila owa faafana ngoo nokukwena kwoudila? Mbela olyelye omunaendunge elela, oye ou a longa eedila ile Omushiti woudila?” Okulongifa omafaneko nosho yo omapulo a lukilwa nawa otaku dulu okukwafela ounona va kale hava diladila ‘pandunge’ nova kulike eitavelo lavo muKalunga. — Omayel. 2:10-12.
12. Ongahelipi omafaneko haa kwafele ounona va pameke eitavelo lavo mOmbiibeli?
12 Okulongifa omafaneko otaku dulu yo okukwafela okaana ka kale ke na eitavelo kutya Ombiibeli oi li paushili. Pashihopaenenwa, tala muJob 26:7. (Lesha.) Ongahelipi to dulu okuulika kutya omushangwa oo owa nwefwa mo komhepo iyapuki? Oto dulu okutofa mo oitwa oyo ya fimana, ashike otashi ka kala shiwa okupendula omadiladilo okaana koye. Popya kutya Job okwa li ko ofimbo ovanhu inava nduluka omafano okutala kokule noyeendifo yokuya mewangadjo. Okaana koye otaka dulu okuulika nghee tashi dulika shi kale shidjuu kovanhu vamwe va itavele kutya oshinima sha kula, ngaashi edu, otashi dulu okukala sha endjelela poima pehe na sha. Mepingafano naasho, otaka dulu okulongifa etanga ile emanya ka ulike kutya oinima oyo i na ondjudo ohai kala ya kanghamena kusha. Oilihongomwa ya tya ngaho otai dulu okukwafela okaana ka ude ko kutya Jehova okwa li a shangifa nalenale mOmbiibeli ouyelele u li paushili omanga ovanhu inave u shiiva. — Neh. 9:6.
VA KWAFELA VA MONE EFIMANO LOMAFINAMHANGO OMBIIBELI
13, 14. Ongahelipi ovadali tava dulu okukwafela ounona vavo va mone efimano lomafinamhango Ombiibeli?
13 Osha fimana neenghono okukwafela ovana voye va mone efimano lomafinamhango Ombiibeli. (Lesha Epsalme 1:1-3.) Ope na omikalo dihapu omo to dulu oku shi ninga. Pashihopaenenwa, oto dulu okupula okaana koye ka faneke momadiladilo kutya ngeno otaka ka kala kokanhunhu ke likalekelwa noke na okuhoolola ovanhu ovo taka ka kala navo. Opo nee ka pula kutya: “Omunhu keshe okwa pumbwa okukala e na omaukwatya elipi opo aveshe va kale nombili notava longele kumwe?” Oto dulu yo okukundafana navo omayele opandunge oo taa hangika mOvagalati 5:19-23.
14 Omadeulo a tya ngaho otaa hongo oilihongomwa ivali ya fimana. Shotete, omifikamhango daKalunga ohadi xumifa komesho ombili yashili nosho yo elongelokumwe. Oshitivali, Jehova ote tu hongo paife opo tu lilongekidile ounyuni mupe. (Jes. 54:13; Joh. 17:3) Oto dulu yo okudivilika oitwa oyo mokuhoolola oimoniwa okudja moishangomwa yetu noku i kundafana. Otamu dulu okutala oimoniwa moitukulwa “Ombibeli ohai lundulula onghalamwenyo yovanhu,” oyo hai holoka mOshungonangelo. Ile ngeenge pamwe umwe meongalo leni okwa ninga omalunduluko manene monghalamwenyo yaye opo a hafife Jehova, oto dulu oku mu shiva opo a hokolole ehokololo laye. Oihopaenenwa ya tya ngaho ohai ulike nghee omafinamhango Ombiibeli taa longo. — Heb. 4:12.
15. Oshike shi na okukala elalakano loye lotete eshi to hongo ovana voye?
15 Oshitwa osheshi kutya: Ngeenge to hongo ounona voye, ino kala ashike u na onghedindjikilile imwe aike yokuhonga. Kendabala okulongifa omadiladilo oye okufaneka oinima. Va kwafela va longife omadiladilo avo she likolelela keedula davo. Va kwafela va kale va tunhukwa kwaasho tave lihongo nova pameke eitavelo lavo. Omudali umwe okwa ti: “Ino loloka nande okulongifa eenghedi da yoolokafana nonande otashi dulika tamu kundafana oshikundafanwa mwa li mwe shi kundafana nale.”
KALA OMUDIININI, OMULIDIDIMIKI NOKUKALA HO ILIKANA ALUSHE
16. Omolwashike sha fimana okukala nelididimiko ngeenge to hongo ovana voye? Shi yelifa.
16 Otwa pumbwa omhepo yaKalunga opo tu kale neitavelo la kola. (Gal. 5:22, 23) Ngaashi ashike oiimati yo venevene, eitavelo nalo ohali ende tali kulu kanini nakanini. Onghee hano, owa pumbwa okukala u na elididimiko noino pumbwa okusholola okuhonga ovana voye. Omudali umwe wovana vavali wokuJapan okwa ti: “Ame nomukulukadi wange ohatu yandje elitulemo la wana kovana vetu. Okudja ashike eshi va li vashona, onda kala handi konakona navo oule wominute 15 efiku keshe, kakele ashike momafiku okwoongala kwopaKriste. Ominute 15 kada li dihapu kuvo nokufye.” Omupashukilishikandjo umwe okwa ti: “Eshi nda li omunyasha, onda li ndi na omapulo nomalimbililo mahapu. Mokweendela ko kwefimbo, mahapu omuo okwa li a nyamukulwa pokwoongala, pekonakono loukwaneumbo ile lopaumwene. Nomolwaasho osha fimana kovadali va twikile ashike okuhonga ovana vavo.”
17. Omolwashike oihopaenenwa iwa yovadali ya fimana, nongahelipi ovalihomboli vamwe va tulila po ovanakadona vavo oshihopaenenwa shiwa?
17 Oshinima shimwe osho sha fimanenena oshihopaenenwa shoye sheitavelo. Ovana voye otava ka konenena osho ho ningi, notashi ke va nwefa mo. Onghee hano, ovadali, twikileni okupameka eitavelo leni. Ovana veni nava mone kutya omwa tala ko Jehova e li omunhu wolela kunye. Ngeenge ovalihomboli vamwe vokoBermuda va li ve udite va wililwa po, ova li hava ilikana novana vavo opo Jehova e va wilike, nohava ladipike ovana vavo va ilikane paumwene. Ova ti: “Ohatu lombwele omonakadona wetu woshiveli kutya na kale e ‘lineekela muJehova, e lipyakidila moilonga yOuhamba nonokutya ina pumbwa okukala te lipula unene.’ Ngeenge twa mona oidjemo iwa, oha kala e shi shii kutya Jehova okwe tu kwafela. Osho osha pameka eitavelo laye muKalunga nomOmbiibeli.”
18. Oshike osho ovadali va pumbwa okudimbuluka?
18 Mokweendela ko kwefimbo, ounona ove na okukulika eitavelo lavo. Ovadali, otamu dulu okukuna nokutekela, ye Kalunga ta kulike. (1 Kor. 3:6) Onghee hano, indileni omhepo yaye ndele tamu longo noudiinini mu honge ovana veni. Ngeenge omwa ningi ngaho, Jehova ota ka nangeka noupuna eenghendabala deni. — Ef. 6:4.


text:
Tuulikki Abraham
Lüderitz – Omutumba wokupashula ovanailonga melelo lodoolopa yaLüderitz wali mosaala yaBenguela, oshivike shaya, owa kundafana omikalo nda yooloka dokukondjifa oingangamwifi.
Omupedu Meya waLüderitz Brigitte Frederiks mokutambulako ovanailonga ovo vali va ongala okwa tumbula kutya, 26 June efiku lopaiwana tali kunghilile oshiwana shi, li kaleke kokule nokulongifa oingagamifi.
Omupedu Meya ta yelifa kutya, elelo lodoolopa ola unganeka opo ovanailonga melelo lodoolopa, va pashulwe nova kumaidwe, vaha longife oingangamifi, omanga kuliwe moshivike shokupashula oiwana ili vangeke okulongifa oingangamifi.
“Eli oli li ashike etameko nena, otwa ongaleka ashike ovanailonga, ashike oshikando tashi landula ohatu ufana ovakalimo aveshe modoolopa. Opo oshiwana shi pashulwe, noshikumaidwe, shi li kelele kokulongifa oingangamifi, osho yo elongifo lomalodu sha pitilila.” Fredricks osho a popya.
Moshipopiwa shaye okwa tumbula nghene sha fimana okudimbuluka omupopepi, oo a kwatwa ko kelongifo loingangamifi, oshoyo kelongefo nai lomalodu.
Ta ti oingangamifi ohaidulu okunyonauna ouluvi womunhu, osho hashi eta shikufe nomadilaadilo omunhu ponhele.
Ta tumbula kutya olopota oya popya kutya moshitopolwa sha //Karas omuna elongifo loingangamifi, lili pombada, unene tuu mokati ko vanyasha. Kwaashi omupedu Meya okwa indila oshiwana shiyandje ekwafo kwaavo veli monghalo yokulongifa oingangamifi, va kumaidwe,unene tuu ovanyasha ovo veli oshiwana shokomongula.
Frederiks ta twikile nokupopya kutya oingangamifi, otai dipaya po ovanyasha ovo veli eengudi doshilongo, navali oingangamifi, otai hanaunapo eefamili.
“ Oshiwana natu li mangeni kumwe tu lwifeni elongifo loingangamifi, nelongifo nai lomalodu”. Fredericks osho a indila.
Kansela melelo lodoolopa ya Lüderitz, Bettry Wilskuit okwa ulika nghene oingangamifi haidulu oku etela omunhu, oupyakadi wopamadilaadilo.
Ta ti, omunhu ngee okwalongifa oingangamifi, ndele tai mu etele, oupyakadi, oo ihau taalele ashike mwene ou a longifa oingangamifi, ndele oupyakadi ohau kwata yoo ava veli pomudingonoko. Omunambelelwa omukulunhupitifi melelo laLüderitz Aunie Gideon okwa shiivifila ovanailonga, kutya ou te ke li hanga a kwatwa kelongifo loingangamifi, nelongifo nai lomalodu, ota dulu okushiivifila ombelewa, koshikondo shonghalonawa, nombelewa otai fi oshisho okukonga ekwafo opo tali monika.